title: Sabotage (albumi)

text: "Thrill of it All" sisältää syntetisaattorilla säestetyn nopeatempoisen ja hieman gospel-vaikutteisen "iloisemman" osuuden. Kappaleen alun säkeistöt tosin menevät keskitempoisesti raskaan riffin myötä. Kappaleen sanoma on positiivinen ja siinä kehotetaan "unohtamaan ongelmat ja ottamaan elämästä ilo irti". Rumpali Bill Ward kertoo: "Loistavat sanat jälleen Geezerilta ja Ozzylta. Yhtye soittaa tiukasti yhteen siinä, ja kappaleessa on jälleen yllättäviä temponvaihdoksia." Iommin mukaan yhtyeellä oli nauhoitusvaikeuksia kappaleen aikana ja tämän johdosta studioteknikko David Harris sai "sabotööri"-krediitiin albumin kanteen.


title: Sabotage (albumi)

text: Albumin toinen instrumentaali on mahtipontinen ja gootti-henkinen "Supertzar". Siinä Iommin raskasta riffiä säestää kuoro ja harpunsoittaja sekä Wardin marssimainen rumpukomppi. Iommi kertoo kappaleen synnystä: "Sävelsin 'Supertzar'-kappaleen kotonani mellotronilla, johon lisäsin sitten raskaan kitara-riffin. Vuokrasin studioon Lontoon filharmoonisen kuoron (English Chamber Choir), koska halusin oikean kuorotaustan kappaleeseen. Lisäksi studioon tuli naispuolinen harpunsoittaja. Kokemus oli uniikki: kuoro, harppu ja raskas heavy-riffi. Kaikki kuitenkin toimi loistavasti". Osbourne: "'Supertzar' oli uskomaton biisi. Muistan äänityspäivän elävästi: Morgan-studioilla saapuessani löysin äänityskopista 40-henkisen kuoron ja 86-vuotiaan harpunsoittajan. Kokoonpanon mekastus kuulosti siltä kuin Jumala olisi säveltänyt taustamusiikkia maailmanlopulle. En edes yrittänyt laulaa mitään sen mekkalan päälle". Kappaleesta tuli pitkäaikainen intro-nauha yhtyeen konsertteihin.


title: Sabotage (albumi)

text: Singlenäkin julkaistu "Am I Going Insane (Radio)" edustaa albumin pop-henkisempää, kaupallisempaa suuntausta ja siinä on syntetisaattorin voimalla kulkeva riffi. Kappaleen kirjoittanut Osbourne kuvailee laulussa yhtyeen ja itsensä sen hetkisiä raskaita tunnelmia. Nimen perässä suluissa oleva "radio"-sana ei tarkoita, että kyseessä olisi fm-radiolle editoitu versio, vaan sana tulee englantilaisesta slangisanasta "radio-rental", jolla tarkoitetaan henkisesti sairasta ihmistä. Kappaleen lopussa kuullaan "sairasta" nauramista sekä vaikerrusta, joka tiettävästi oli vauvan itkua hidastettuna.


title: Sabotage (albumi)

text: Kyseinen efekti yhdistyy suoraan Butlerin bassokuvion myötä albumin päättävään pitkään "The Writ"-kappaleeseen. Musiikillisesti kappale on yhtyeelle tyypillisen raskas sisältäen erilaisia osioita ja mm. kaksi kevyempää, cembalolla soitettua säkeistöä. Sanoituksellisesti kappale oli suora hyökkäys entistä manageria kohti. Ward: "'The Writ'-biisissä on kuultavissa kaikki se viha manageriamme kohtaan. Kyynisyys, petturuus, kusetus...kappale on suora haistatus häntä kohtaan". Osbourne oli tyytyväinen kappaleeseen: "'The Writ'-biisistä olen erityisen ylpeä. Kirjoitin lähes koko sanoituksen itse ja tuntui melkein kuin olisin avautunut psykiatrille. Kaikki Meehania kohtaan tuntemani viha ryöppysi ulos."


title: Sabotage (albumi)

text: Useimmissa vinyyli- ja kasettipainoksissa sekä remasteroiduilla CD-versioilla kuullaan viimeisen kappaleen jälkeen n. 23 sekuntia kestävä, hyvin hiljaisella voluumilla nauhoitettu Osbournen ja Wardin "studiopelleily", jossa he laulavat pianon säestyksellä Nitty Gritty Dirt Bandin "Blow on a Jug"-kappaletta.


title: Sabotage (albumi)

text: Albumin kansitaide on herättänyt huomiota vuosien aikana. Rumpali Bill Ward: "Idea 'käänteisestä peilistä' tuli, kun keskustelin roudarimme Graham Wrightin kanssa. Luonnostelimme idean paperille ja muu yhtye hyväksyi sen. Ainoa mitä ei sovittu oli vaatetus, ja kannesta onkin sitten saatu kuulla loputtomia arvosteluja. Mutta mielestäni se on edelleen hyvä". Iommi: "Kansi on luultavasti yksi noloimmistamme. Bill lainasi punaiset sukkahousut vaimoltaan, ja Ozzy puki ylleen japanilaisen kimonon. Olemme saaneet kuulla kannesta jälkeenpäin."


title: Sabotage (albumi)

text: Albumin julkaisi Pohjois-Amerikassa heinäkuussa 1975 Warner Bros. Britanniassa albumi julkaistiin kuukauden kuluttua, ja sen julkaisi siellä, ilmeisesti sopimuksellisista syistä, NEMS Records, joka oli entisen managerin Patrick Meehanin yhtiöitä. Muualla Euroopassa ja maailmassa albumin julkaisi Vertigo Records. "Am I Going Insane (Radio)" -kappale julkaistiin Britanniassa singlenä ilman suurempaa menestystä.


title: Sabotage (albumi)

text: Edellisen "Sabbath Bloody Sabbathin" tavoin myös "Sabotage" sai positiivisen vastaanoton kriitikoilta. Yhtyettä monesti aiemmin kritisoinut amerikkalainen Rolling Stone-lehti hehkutti albumia: "'Sabotage' ei ole vain yhtyeen paras sitten "Paranoidin", vaan se voi olla jopa yhtyeen paras koskaan. Yhtyeen fanit rakastavat ilman muuta albumia ja jotka eivät ennen ole perustaneet yhtyeestä voivat kiinnostua siitä tämän myötä". Huolimatta hyvistä arvosteluista albumi jäi sijalle 28. Billboardin albumilistalla ollen siihen mennessä yhtyeen huonoin sijoitus uudella mantereella. Uudet suuntaukset, kuten AOR, glam rock ja disco-musiikki olivat nousussa tuolloin Yhdysvalloissa ja perinteisten englantilaisten heavy rock-yhtyeiden suosio oli lievässä laskussa. "Sabotage" nousi Pohjois-Amerikassa kultalevyksi vasta vuonna 1997. Kotimaassaan Britanniassa menestys oli parempaa ja albumi nousi top-10:een myyden kultaa nopeassa ajassa.


title: Sabotage (albumi)

text: Albumin julkaisun jälkeen yhtye lähti kiertueelle kiertäen ensin Pohjois-Amerikkaa heinäkuusta syyskuun puoliväliin saakka. Tämän jälkeen yhtye aloitti Britannian ja Euroopan kiertueen, joka tosin jouduttiin keskeyttämään pariksi viikoksi Osbournen jouduttua moottoripyöräonnettomuuteen. Joulukuussa yhtye teki vielä muutaman keikan Pohjois-Amerikassa ja kiertue päättyi tammikuussa 1976 Hammersmith Odeonin konserttiin Lontooseen. Kiertueella uudelta albumilta soitettiin kappaleet "Hole in the Sky", "Symptom of the Universe" ja "Megalomania". Koska yhtyeen parilla tuoreimmalla albumilla oli jo enemmänkin kosketinsoitinosuuksia, otettiin kiertueelle mukaan ulkopuolinen kosketinsoittaja, muiden jäsenten tapaan Birminghamista kotoisin oleva Gerald "Jezz" Woodroffe.


title: Sabotage (albumi)

text: "Sabotage"a pidetään yleisesti Black Sabbathin alkuperäiskokoonpanon viimeisenä klassikoksi luokiteltavana albumina. Se on saanut pääosin positiivista kritiikkiä tämän päivän mediassa. "Albumi on viimeinen yhtyeen legendaarisesta "kuuden suorasta", tosin vähiten arvostettu", kirjoittaa Allmusic.com-sivuston arvostelija ja viittaa yhtyeen kuuteen ensimmäiseen studioalbumiin. Sputnik Music-sivuston arvostelija pitää albumista: ""Sabotage" on miellyttävä albumi ja se muistetaan yhtenä yhtyeen parhaista suorituksista. Kaikkien heavy metal-fanien tulisi kuunnella tämä albumi".


title: Sabotage (albumi)

text: Yhtyeen sisällä mielipiteet albumista ovat olleet kaksijakoisia. Iommi: "Olisimme voineet jatkaa kokeiluja ja käyttää orkestereita ja tulla vieläkin teknisimmiksi. Päätimme kuitenkin tehdä perinteisen rock-albumin. "Sabbath Bloody Sabbath" ei ollut sellainen. "Sabotage"lla soundi oli edellistä albumia raskaampi. Sen luultavasti aiheutti tuolloinen tilanne oikeusjuttuineen ja manageriongelmineen. "Sabotage" möi hyvin mutta ei niin hyvin kuin edelliset albumit". Osbournen mukaan ""Sabotagella" yritimme olla sitä mitä emme olleet. Kaikkea muuta kuin 'pahoja' ja 'saatanallisia'. Emme pysyneet juurillame".


title: Sabotage (albumi)

text: Albumi on viimeinen vuosina 1970-1978 tehdyistä alkuperäiskokoonpanon albumeista, joista on tehty useampi CD-painos. Vertigo ja Warner Bros julkaisivat 1980-luvulla omat painoksensa ja Euroopassa mm. Castle Communications on julkaissut albumista useita painoksia. Vuoden 1986 versiossa bonuksena oli "Sweet Leaf"-kappaleen liveversio, joka oli otettu vuoden 1980 epäviralliselta "Live at Last"-albumilta. Ensimmäinen remasteroitu versio julkaistiin vuonna 1996 Castlen Essential-merkillä. Pohjois-Amerikassa Rhino Records julkaisi albumin vuonna 2004 ""-paketissa yhdessä muitten vuosina 1970-1978 julkaistujen albumien kanssa. Vuonna 2009 Universal Music Group julkaisi albumista uuden remasteroidun version. Remasteroidut versiot eivät sisällä bonus-materiaalia.


title: Technical Ecstasy

text: Technical Ecstasy on Black Sabbath -yhtyeen syksyllä 1976 julkaistu seitsemäs studioalbumi. Albumi oli niin kaupallinen kuin arvostelullinen pettymys ja yleisesti sitä sanotaan yhdeksi alkuperäiskokoonpanon heikoimmista albumeista. Edellisistä albumeista pehmennyt tyyli oli ajautunut kauemmas perinteisemmästä heavy metalista, mikä oli monille yhtyeen ihailijoille suuri pettymys.


title: Technical Ecstasy

text: Albumin tekoa varjostivat myös yhtyeen jäsenten päihdeongelmat, yhtyeen taloustilanne sekä managerointivaikeudet. Albumin teon aikana kitaristi Tony Iommi otti entistä enemmän vastuuta tuotannosta, mikä aiheutti myös juopaa yhtyeen ja varsinkin laulaja Ozzy Osbournen välille.


title: Technical Ecstasy

text: Vuosien 1975-1976 kiertueen jälkeen yhtye alkoi suunnitella seuraavaa studioalbumia. Edellinen studioalbumi "Sabotage" oli myynyt aiempaa heikommin varsinkin Pohjois-Amerikassa ja yhtyettä varjostivat myös lakitekniset ongelmat entisten managereiden takia. Tämän seurauksena yhtye alkoi manageroida itse itseään: "Olemme oppineet monia juttuja tässä bisneksessä sitten kun aloitimme. Olemme laajempikatseisia kuin tuolloin ja teemme kaikki päätökset itse ja myös pysymme niissä", kertoi kitaristi Tony Iommi vuonna 1975.


title: Technical Ecstasy

text: Lisäksi ongelmia aiheutti yhtyeen jäsenten runsas päihteidenkäyttö, verottaja sekä rakoilemaan alkaneet henkilökemiat. Laulaja Ozzy Osbourne muistelee: "Emme pyörineet 1970-luvun puolivälissä enää kimpassa niin kuin aloittaessamme. Me vain etäännyimme toisistamme. Olimme saaneet pitkillä kiertueilla tarpeeksemme toisistamme ja kun jokainen paisutteli ongelmia omissa päissään, niin kommunikaatio tyrehtyi täysin. Samaan aikaan levynmyyntimme laski, levy-yhtiö ei jaksanut enää panostaa meihin ja jenkkiläiset veroviranomaiset muistivat meitä miljoonan dollarin mätkyillä. Meillä ei ollut varaa maksaa edes asianajajien palkkioita. Bändillä ei ollut manageria ja jossain vaiheessa Bill (rumpali Bill Ward) yritti hoidella bändin asioita puhelimessa".


title: Technical Ecstasy

text: Myyntilukujen ollessa laskussa yhtyeen musiikillinen johtohahmo Tony Iommi ja basisti Geezer Butler alkoivat viedä Osbournen harmiksi yhtyeen musiikkia kaupallisempaan suuntaan: "Kaikkein pahinta oli kuitenkin se, että meillä oli suunta täysin hukassa. Bändillä oli identiteettikriisi. Geezerin mielestä meidän piti muuttua ja tehdä lisää hittejä. Alkuperäinen ajatus katosi".


title: Technical Ecstasy

text: Kappaleet harjoiteltiin nauhoitusvalmiiksi Englannin Rusperissa Ridge Farm-studioilla ja Walesissa Glaspant Manorilla kuuden viikon aikana keväällä 1976. Edellisellä kiertueella mukana ollut taustajäsen, kosketinsoittaja Gerald ”Jezz” Woodroffe oli yhtyeen mukana. Iommi: "Kun kirjoitimme albumia, Gerald Woodroffesta oli apua, koska nyt minulla oli joku jonka kanssa käydä ideoita läpi. Muut nukkuivat iltapäivään asti joten minä ja Gerald treenasimme kappaleita kaksin. Hän soitti sointuja kun minä soitin sooloja". Kaikki kappaleet on merkitty yhtyeen nimiin ja myös Woodroffe on saanut krediitin "osittaisista sovituksista". Koskettimia kuullaan lähes jokaisella kappaleella.


title: Technical Ecstasy

text: Albumin varsinaiset äänitykset tehtiin Yhdysvalloissa, Floridan osavaltion Miamin kaupungissa Criteria-studioilla. Osbourne: "Lennätimme koko kaluston Jenkkeihin ja buukkasimme Miamissa sijaitsevan Criteria-studion. Floridassa nauhoittaminen maksoi tähtitieteellisen summan. Studiossa Tony hoki koko ajan, että meidän pitää kuulostaa Queenilta tai Foreignerilta. Minusta oli tosi outoa, että otimme vaikutteitä bändeiltä, jotka olivat alkuaan ottaneet vaikutteita meiltä". Tony Iommi oli ottanut johdon studiotyöskentelyssä: "Olin jälleen lähes koko ajan studiossa ja osallistuin tuotantoon intensiivisesti. Ozzy on monesti sanonut albumia 'Tonyn levyksi'. Muut jättivät homman minun harteille ja luottivat minuun, joten jonkun oli hoidettava hommat".


title: Technical Ecstasy

text: Albumin avaa nopeatempoinen "Back Street Kids", jossa on kuultavissa kaupallisempi, amerikkalais-henkinen soundi. Vaikutteita on selvästi haettu muun muassa Led Zeppelinin kappaleesta "Achilles Last Stand" sekä UFOn ja Rushin kaltaisista tuolloin uusista yhtyeistä. Kappaleen aiheena on rockmusiikki "elämäntapana" ja "uskontona" ja se sisältää kosketinsoitinvoittoisen väliosan.


title: Technical Ecstasy

text: "You Won't Change Me" alkaa hitaalla, doom-vaikutteisella, yhtyeen alkuaikojen henkisellä kompilla ja kitaran ja kosketinsoittimien yhteisriffillä. Intron jälkeen kappale muuttuu melankoliseksi, hieman AOR-vaikutteiseksi voimaballadiksi sisältäen Iommin blues-henkistä sooloilua.


title: Technical Ecstasy

text: "It's Alright" on yllättäen The Beatles -tyylinen, akustisen kitaran ja pianon säestämä balladi, jonka rumpali Bill Ward laulaa. Ward: "Kirjoitin lähes itse koko sen kappaleen. Tony ja Geezer lisäsivät omat osuutensa ja Ozzy tuki laulusuoritustani". Myös Osbourne on kertonut pitävänsä kappaleesta: "En sano että levy oli läpeensä paska. Kyllä silläkin on hetkensä, Bill teki esimerkiksi hienon 'It's Alright'-nimisen kappaleen, jonka hän myös lauloi. Billillä on komea ääni ja luovutin mielelläni kunnian hänelle".


title: Technical Ecstasy

text: "Gypsy" alkaa "sambamaisella" rumpukompilla ja "positiivisilla" kitarariffeillä, mutta muuttuu pian alun jälkeen synkkätunnelmaiseksi, piano- ja kitaravoittoisaksi kappaleeksi, jossa voi huomata vaikutteita Queen-yhtyeen samoihin aikoihin julkaistulta menestysalbumilta "A Night at the Opera".


title: Technical Ecstasy

text: Albumin raskainta soundia edustavassa "All Moving Parts (Stand Still)"-kappaleessa on havaittavissa viittauksia yhtyeen blues- ja jazz-juuriin. Kappaleen säkeistöt menevät blues-henkisen kompin ja riffien myötä, jota Butlerin funk-vaikutteinen, efektoitu bassokuvio säestää. Kappale sisältää hieman jazz-henkisen nopeamman väliosan, jossa on kosketinsoitin-soolo.


title: Technical Ecstasy

text: "Rock 'n' Roll Doctor" on nimensämukaisesti rock ’n’ roll -henkinen honky tonk -pianoineen ja rokkaavine riffeineen. Iommin ja Osbournen mukaan kappale kertoo "Tohtori Max"-nimisestä lääkäristä, joka jakoi päihteitä yhtyeelle.


title: Technical Ecstasy

text: "She's Gone" on albumin kolmas balladi ja sen Osbourne laulaa akustisen kitaran ja jousien säestyksellä. Kappaleesta tuli outro-nauha yhtyeen konsertteihin.


title: Technical Ecstasy

text: Päätöskappale "Dirty Women" on albumin kenties tunnetuin kappale ja myös pisin. Se on yhtyeen tyyliin moniosainen ja kenties albumin kitaravoittoisin sisältäen monia riffejä sekä pitkät soolot Iommilta. Kappale kertoo prostituoiduista naisista, joita yhtye tapasi levytyksen aikana Floridassa. Kappale on albumin ainoa kappale, jota on vielä viime aikoinakin soitettu yhtyeen konserteissa.


title: Technical Ecstasy

text: Osbournen mukaan nimen "Technical Ecstasy" keksi Geezer Butler, jonka mukaan yhtyeen "piti hakea uutta suuntaa eikä kierrättää 'noitajuttuja'".


title: Technical Ecstasy

text: Mieleenpainuvan kansitaiteen suunnitteli levykansistaan tunnettu Hipgnosis-yhtiö. Yhtiön taiteilija Storm Thorgerson muistelee: "Kansi tehtiin nimen perusteella, emme kuunnelleet albumia ollenkaan. Kehitin kaksi teknistä esinettä (robotit) jotka kokevat ekstaasin. Ruumiinnesteiden sijaan ne vaihtavat keskenään öljyä ja valonsäteitä. Tyylinä oli ensikohtaaminen, 'rakkautta ensisilmäyksellä', liukuportaissa". Sisäpussissa on robottien kaavakuvat sekä albumin sanoitukset ja tekijätiedot.


title: Technical Ecstasy

text: Vuonna 2007 Thorgerson julkaisi kansitaiteesta myytävän version, jossa oli Tony Iommin nimikirjoitus. Osbourne on kannesta suorapuheisempi: "Futuristinen taideteos paneskelevista roboteista. Sellainen kansi siinä vitun "Technical Ecstasy"ssa oli".


title: Technical Ecstasy

text: Albumi julkaistiin Pohjois-Amerikassa syyskuussa 1976 ja Britanniassa ja Euroopassa paria viikkoa myöhemmin lokakuussa. Kappaleista "Rock 'n' Roll Doctor" ja "It's Alright" kuvattiin promovideot ja kappaleet julkaistiin myös singleinä joissain Euroopan maissa, kuten myös "Gypsy"-kappalekin. Yhdysvalloissa albumi jäi sijalle 51. mikä oli yhtyeen siihen mennessä huonoin sijoitus uudella mantereella. Myös arvostelut olivat kriittisiä ja muun muassa kosketinsoittimien käyttöä sanottiin "turhanpäiväiseksi". Kevyemmästä ja kaupallisemmasta linjasta huolimatta yhtye ei onnistunut kilpailemaan suosiosta uusien amerikkalaisten AOR-yhtyeiden kanssa. Albumin myynti jäi alhaiseksi, tosin siitä tuli kultalevy Pohjois-Amerikassa lopulta vuonna 1997.


title: Technical Ecstasy

text: Britanniassa muun muassa Melody Maker -lehti kehui albumin musiikkia "tuoreeksi ja jännittäväksi". Monissa maissa albumin julkaisu jäi lähes kokonaan huomioimatta, ja esimerkiksi Suomessa Jorma-Veikko Sappisen vuoden 1979 "Heavy Rock" -kirja (Soundi-Kirja 5) listaa albumin kokoelmaksi. Kun Osbournelta paria vuotta myöhemmin kysyttiin syitä albumin floppaamiseen, hän totesi albumin menestyneen hyvin, sillä "sehän nousi Mongolian listoilla sijalle 301.".


title: Technical Ecstasy

text:
"Technical Ecstasyn" julkaisun jälkeen lokakuussa 1976 yhtye lähti kiertueelle Eurooppaan ja Pohjois-Amerikkaan. Kiertueen ensimmäiset konsertit järjestettiin Yhdysvalloissa, jossa sitä lämmittelivät Boston- ja Heart-yhtyeet. Vuoden 1977 puolella yhtye esiintyi muun muassa Lontoossa neljä kertaa, jonka jälkeen se lähti kiertämään Manner-Eurooppaa. Manner-Euroopan konserteissa yhtyettä lämmitteli muun muassa australialainen AC/DC ja Ian Gillanin yhtye.
Kiertueen viimeiset konsertit suoritettiin kireissä oloissa; basisti Butlerin ja AC/DC:n toisen kitaristin Malcolm Youngin kerrotaan ottaneen yhteen takahuoneessa ja Butlerin uhkailleen Youngia puukolla.


title: Technical Ecstasy

text: Kiertueen jälkeen, syksyllä 1977 Osbourne erosi joksikin aikaa yhtyeestä: "Albumia äänitettäessä dokaamiseni riistäytyi sen verran pahasti käsistä, että kirjoittauduin parantolaan kotiuduttuani Floridasta. Sitten kiertueen jälkeen sain tarpeekseni. Koko touhussa ei ollut enää mitään järkeä. Emme tulleet toimeen keskenämme ja vietimme aikaa enemmän asianajajien palavereissa kuin treenikämpällä. Olimme uupuneita loputtomista kiertueista ja päihteiden käytöstä. Olimme käytännössä veromätkyjen jälkeen persaukisia, eli yhtye oli konkurssissa. Eräänä päivänä lähdin kävelemään treeneistä enkä palannut".


title: Technical Ecstasy

text: Nykyään albumia sanotaan yleisellä tasolla yhtyeen heikompiin kuuluvaksi. Myöskään albumin kappaleita, lukuun ottamatta "Dirty Women"ia, ei ole soitettu yhtyeen viime vuosien konserteissa. Nykyajan kriitikkojen arviot albumista ovat kuitenkin kaksijakoisia: Allmusic.com-sivuston arvostelija sanoo "ettei albumi yllä yhtyeen viiden ensimmäisen albumin tasolle", ja Metal Observer -sivuston kriitikko kirjoittaa albumin olevan "suuri heikko lenkki Ozzy-ajan Sabbath-kokoelmassa"., kun taas Sputnik Music -sivuston kriitikko "ei ymmärrä, miksi fanit ja kriitikot haukkuvat tätä klassikkoalbumia" ja Ultimate Guitar -sivuston arvostelija pitää albumia "joka tapauksessa hienona levynä".


title: Technical Ecstasy

text: Tunnettu rock-toimittaja ja kirjailija Martin Popoff antaa "Black Sabbath FAQ" -teoksessaan albumille täydet kymmenen pistettä ja kirjoittaa albumin olevan parhaiten tuotettu yhtyeen albumeista. Rolling Stone -lehden albumiopas kirjoittaa albumin olevan "1970-luvun Sabbath-albumi, joka ei todennäköisesti löydy kaikkien hard rock-fanien levyhyllystä", ja epäilee myös yhtyeen "menettäneen ruutinsa" ja sanoo "Tony Iommin kitaran olevan ainoa hengissä oleva asia" albumilla.


title: Technical Ecstasy

text: Albumin kappaleita ovat vuosien aikana coveroineet muun muassa Guns N’ Roses, joka soitti "It's Alright" -kappaletta vuosien 1991–1993 kiertueilla, sekä ruotsalainen The Hellacopters, joka versioi "Dirty Womenin". Lisäksi Apogee Softwaren "Rise of the Triad" -pelissä on albumin mukaan nimetty kenttä.


title: Technical Ecstasy

text: Kitaristi Tony Iommi on pettynyt albumin heikkoon menestykseen: "Lähes kaikissa kappaleissa oli kosketinsoittimet, mikä oli hieman erilaista meille. Pidin siitä, mutta albumi ei myynyt niin hyvin kuin edeltäjänsä. "Sabotagekaan" ei rikkonut myyntiennätyksiä, mutta tällä levyllä alamäki todella alkoi. Olin hyvin pettynyt, koska olin tehnyt niin paljon albumin eteen. Tosin vuosi 1976 oli uuden ajan alku, punk ja uusi nuorisosukupolvi oli tulossa".


title: Gustav Klimt

text: Gustav Klimt (14. heinäkuuta 1862 Baumgarten lähellä Wieniä, myöhemmin osa Wieniä – 6. helmikuuta 1918 Wien) oli itävaltalainen symbolistinen taidemaalari ja yksi Wienin art nouveau -taidesuuntauksen kärkihahmoja.


title: Gustav Klimt

text: Hänen töilleen ovat tunnusomaisia kullanväriset taustat sekä mosaiikkimainen pinnan täyttö. Hän sai vaikutteita egyptiläisestä, minolaisesta, antiikin Kreikan ja Bysantin maalaus- ja mosaiikkitaiteista. Aikanaan hänen eroottiset ja symbolistiset maalauksensa aiheuttivat myös paljon kohua ja kritiikkiä. Hän kuului myös kuuluisan wieniläisen Sesessionistit-taideryhmän perustajiin.


title: Gustav Klimt

text: Klimtin tunnetuimpia töitä ovat "Suudelma" ja "Kultainen Adele", muita ovat muun muassa "Omenapuu I", "Adele Bloch-Bauerin muotokuva II", "Pyökkimetsä" ja "Unterachin taloja Atterjärven rannalla".


title: Gustav Klimt

text: Maalausten ohella hän teki myös seinämaalauksia muun muassa Wienin taidehistorialliseen museoon 1890–1891 ja seinämaalauksia ja Beethoven-friisin (1902) sesessionistien talon seinille sekä Brysseliin Stoclet-palatsin seinämaalaukset vuosilta 1909–1911.


title: Gustav Klimt

text: Hän teki myös seinämaalaukset yliopistolle 1890-luvun puolivälissä. Niistä syntyi kuitenkin skandaali. Maalaukset Klimt kiinnitti niin, että ne saattoi irrottaa. Hän osti ne myöhemmin ja siirrätti pois, ja ne tuhoutuivat toisessa maailmansodassa.


title: Gustav Klimt

text: Klimt sairastui syfilikseen (kuppa), sillä hänellä oli suhteita paitsi muusaansa Emilie Flögeen, myös useisiin muihin naisiin, joiden kanssa hän sai lapsia. Hänellä oli paljon naismalleja, joihin hänellä oli läheinen suhde. Sairaus ei kuitenkaan koitunut Klimtin kuolemaksi mutta saattoi heikentää hänen kuntoaan. Hänen poikansa on elokuvaohjaaja Gustav Ucicky.


title: Nichollsin osavaltionyliopisto

text: Nichollsin osavaltionyliopisto (Nicholls State University, NSU) on vuonna 1948 perustettu yliopisto, joka sijaitsee Thibodaux'ssa, Louisianassa. Alun perin yliopistoa kutsuttiin nimellä Francis T. Nicholls Junior College. Vuonna 1956 yliopisto ositettiin Louisianan osavaltionyliopistosta (LSU) omaksi kokonaisuudekseen ja on osa Louisianan osavaltion yliopistojärjestelmää. Toukokuussa 1958 yliopistosta valmistuivat ensimmäiset opiskelijat. Vuonna 1970 yliopisto muutti nimensä Nichollsin osavaltionyliopistoksi. Yliopisto on nimetty Francis T. Nichollsin mukaan, joka oli sisällissodan prikaatikenraali, Louisianan kuvernööri ja lakimies.


title: Nichollsin osavaltionyliopisto

text: Nichollsin osavaltionyliopisto värit ovat punainen ja harmaa (kaksivärinen), ja heidän kutsumanimensä on Colonels (suomeksi "everstit"). Nichollsin urheilujoukkueet kisaavat NCAA:n I-divisioonassa Southland-konferensissa.


title: Nichollsin osavaltionyliopisto

text: Kampuksen koko on 85 hehtaaria. Kampusalue oli historiallisesti osana Acadia-plantaasia, ja sijaitsee noin 80 kilometriä New Orleansista ja noin 97 kilometriä osavaltion pääkaupungista Baton Rougesta.


title: Nichollsin osavaltionyliopisto

text: Nicholls sijaitsee Cajun-alueen sydämessä, jossa perinne ja kulttuuri elävät rikkaana ja jossa paikoin edelleen äidinkielenä monille on ranska. Nicholls sijaitsee myös Mississippijoen suiston sydämessä, josta on helppo pääsy joelle, sivujokiin, Lousianan suoalueille sekä Meksikonlahdelle. Yliopiston editse virtaa Bayou Lafourche.


title: Nichollsin osavaltionyliopisto

text: Yliopiston nykyinen presidentti (2006) on Stephen Hulbert.


title: Heidi Liehu

text: Heidi Irene Liehu (s. 17. elokuuta 1967 Helsinki) on suomalainen eksistenssifilosofi, feministi ja runoilija.


title: Heidi Liehu

text: Liehu kirjoitti ylioppilaaksi 1986, valmistui filosofian kandidaatiksi 1988 ja lisensiaatiksi 1989. Hän väitteli tohtoriksi Helsingin yliopistossa vain 22 vuoden iässä Esa Saarisen oppilaana. Liehun vuonna 1990 tarkastettu väitöskirja käsitteli Kierkegaardin filosofian suhdetta Hegelin metafysiikkaan. Liehu teki opintomatkan Tanskaan ja Yhdysvaltoihin sekä toimi tutkijana Pariisissa 1990–1992 ja 1994–1995. Hän on toiminut Helsingin yliopiston teoreettisen filosofian dosenttina vuodesta 1992 lähtien.


title: Heidi Liehu

text: Myöhemmin Liehu on kirjoittanut useita runokokoelmia, joita on käännetty eri kielille, sekä teokset "Kirsikankukkia" ja "Perhosten valtakunta".


title: Heidi Liehu

text: Liehulle myönnettiin valtion viisivuotinen taiteilija-apuraha vuonna 2000. Heidi Liehun äiti on kirjailija Rakel Liehu.


title: Never Say Die!

text: Never Say Die! on brittiläisen heavy metal -yhtye Black Sabbathin syksyllä 1978 julkaistu kahdeksas studioalbumi ja samalla alkuperäiskokoonpanon toistaiseksi viimeinen laulaja Ozzy Osbournen saadessa potkut yhtyeestä vuoden 1979 alkupuoliskolla.


title: Never Say Die!

text: Albumin teko kärsi useista asioista: Osbourne erosi väliaikaisesti albumin suunnitteluvaiheessa ja hänen tilallaan oli Dave Walker. Lisäksi albumin tekoa varjostivat yhtyeen ja varsinkin Osbournen ja kitaristi Tony Iommin rakoilevat henkilökemiat sekä päihdeongelmat. Myös levy-yhtiön ja median kiinnostus oli hiipunut kahden aiemman levyn menestyttyä odotettua heikommin.


title: Never Say Die!

text: Albumi sai edeltäjänsä tapaan kriittisen vastaanoton ja varsinkin Pohjois-Amerikassa sen myynti jäi ilmestymisen aikoihin heikoksi. Britanniassa albumi menestyi paremmin ja sen nimikappale sekä "A Hard Road" saivat myös singlemenestystä. Musiikillisesti albumi oli monisuuntainen sisältäen yhtyeelle tutuksi tullutta raskaampaa puolta, kokeilevampaa materiaalia sekä myös vaikutteita yhtyeen blues- ja jazz-juurista.


title: Never Say Die!

text: Ennen albumin äänityksiä Ozzy Osbourne erosi yhtyeestä, koska hänellä oli monia henkilökohtaisia ongelmia isänsä vakavan sairastumisen ja päihdeongelmiensa takia. Hän oli myös kyllästynyt yhtyeen epävakaaseen managerointi- ja taloustilanteeseen. Yhtye oli tuolloin Rockfield-studioilla Walesissa valmistelemassa uutta materiaalia, ja koska studio oli jo varattu levytyksiä varten, alkoi yhtye etsimään pikaisesti uutta laulajaa.


title: Never Say Die!

text: Hänet korvattiin entisellä Fleetwood Mac ja Savoy Brown –solistilla, blues-tyylisen äänialan omaavalla Dave Walkerilla, jonka kanssa osa "Never Say Die!":n kappaleista kirjoitettiin. Yhtye myös esiintyi Walkerin kanssa kerran BBC:n "Look Hear" –ohjelmassa esittäen laulun, josta tuli myöhemmin "Junior's Eyes" eri sanoilla. Tony Iommi kertoo tilanteesta: "Tunsimme Billin (rumpali Bill Ward) kanssa Dave Walkerin ja otimme häneen yhteyttä. Treenasimme ja teimme muutaman biisin ja esiinnyimme TV:ssäkin, mutta homma ei tuntunut oikealta. Sitten Ozzy otti yhteyttä ja palasi takaisin". Yhtyeen myöhemmän taustajäsenen ja jo tuolloin yhtyeen piirissä mukana olleen Geoff Nichollsin mukaan Walkerin poistumiseen oli myös yksi erityinen syy: "Walkerilla oli vaimonsa mukana studiossa, joten jo siitä tiesin mitä tuleman piti. Black Sabbath on aina ollut 'isojen poikien kerho', oli aina paha virhe tuoda muija studioon!"


title: Never Say Die!

text: Ozzy Osbourne: "Muutin mieleni ja palasin bändiin. Muistaakseni Bill hieroi ensin sopua puhelimessa. Sitten jatkoimme hommia samantien. Välimme eivät kuitenkaan olleet entisellään ja etenkin minun ja Tonyn välille oli revennyt syvä kuilu, emmekä olleet kunnolla enää puheväleissä." Positiivisella puolella yhtyeen talous- ja managerisotkut olivat vihdoinkin selviämässä. Uudeksi manageriksi oli tullut kovaotteisena ja pitkän linjan managerina tunnettu Don Arden ja myös yhtyeen talouspuoli oli osaavissa käsissä.


title: Never Say Die!

text: Osbourne palasi tammikuun 1978 lopulla ja studioon lähtöön oli vain muutama päivä aikaa. Tilannetta hankaloitti, kun Osbourne ei suostunut laulamaan Walkerin kanssa tehtyjä sanoituksia ja vaati lauluihin uudet sanoitukset. Yhtyeen basisti ja pääsanoittaja Geezer Butler muistelee: "Ozzy-kauden lopulla sanoitusten tekeminen oli todella paskamaista. Kirjoitin tekstejä ja annoin ne Ozzylle, ja sitten hän sanoi: 'En minä tuollaista laula', ja minun piti miettiä koko homma uudelleen".


title: Never Say Die!

text: Albumi nauhoitettiin Torontossa Kanadassa Sounds Interchange-studiolla. 1970-luvulla monet isommat englantilais-yhtyeet nauhoittivat albuminsa ulkomailla Britannian kovan verotuksen vuoksi. Lisäksi monet suositut yhtyeet (esim. The Rolling Stones) olivat käyttäneet kyseistä studiota. Osbourne: "Menimme sinne, koska The Rolling Stones oli miksannut siellä jonkin livelevynsä. Se studio oli yksi saatanan paskaläjä".


title: Never Say Die!

text: Studiossa ja Torontossa olosuhteet olivat Iommin mukaan haasteelliset: "Torontossa oli todella kylmä sää. Vuokrasimme elokuvateatterin jossa kirjoitimme ja treenasimme uusia lauluja. Aloitimme aamuisin yhdeksältä ja tila oli todella kylmä eikä lämmitystä juuri ollenkaan, ja iltaisin menimme sitten studioon nauhoittamaan. Tämä työskentely ei sopinut meille. Yleensä kun olimme kirjoittaneet jotain, annoimme sen muhia jonkin aikaa ja kokeilimme eri juttuja, mutta nyt se ei aikataulujen takia ollut mahdollista. Siksi albumista tuli niin sekava. Jotkut biisit ovat hyviä, mutta tekotapa oli väärä. Kaiken lisäksi studio oli surkea. Olin sen itse varannut ja se oli oma mokani. Jotkut isot nimet olivat siellä levyttäneet ja se oli todella kallis, mutta siellä ei saanut kunnon soundeja."


title: Never Say Die!

text: Osbournen mukaan myös yhtyeen keskinäinen ilmapiiri oli studiossa kireähkö: "Homma tökki studiossa. Kun mainitsin suunnittelevani sooloprojektia, Tony kivahti, että jos minulla kerran on biisejä, minun pitäisi antaa ne bändille. Kun sitten yritin tarjota ideoitani, kukaan ei piitannut niistä paskan vertaa." Osbournella oli ollut Sabbath-poissaolonsa aikana kehitteillä parikin sooloprojektia, mutta niistä ei vielä tuolloin tullut mitään. "Levytys kesti aika pitkään", jatkaa Iommi. "Tulimme jotenkin toimeen keskenämme mutta se oli kovaa työtä, paljon kovempaa kuin aiemmin. Ympäristö oli erilainen ja minulla oli myös paineita, koska vuokraamani studio oli todella kallis."


title: Never Say Die!

text: "Never Say Die!":n edeltäjällä, vuoden 1976 "Technical Ecstasylla", yhtye koetti uudistaa itseään radikaalisti kaupallisemmilla, syntetisaattoripohjaisilla ja progressiivisvaikutteisilla elementeillä musiikissaan, jotka on kuitenkin pääosin hylätty tällä albumilla. Musiikillisesti "Never Say Die!" nojaa enemmän klassisempaan rock-ilmaisuun, ottaen myös vaikutteita yhtyeen blues- ja jazz-juurista, joskin albumi eroaa paljon myös Black Sabbathin 1970-luvun alun doom ja heavy metalisemmasta tyylistä. Albumin kaikki kappaleet on merkitty yhtyeen itsensä säveltämiksi ja kosketinsoittimia albumilla soittaa myöhemmin Osbournen sooloyhtyeestä, Rainbow-yhtyeestä sekä Deep Purplesta tuttu Don Airey.


title: Never Say Die!

text: Levyn nimikappale avaa albumin. Se on suoraviivainen, alle neljän minuutin hard rock-kappale, ja myös albumin tunnetuin. Siinä on posiitivinen sanoma, vaikeuksista huolimatta "ei pidä antaa periksi" (eng. "never say die").


title: Never Say Die!

text: "Johnny Blade" -kappaleella Don Aireyn kosketinsoitintyöskentely tulee hyvin esille. Kappaleen intro on kokonaan syntetisaattorilla soitettu (vert. "Mr. Crowley", Osbournen soolokappale), ja kappaleen alkupuoliskolla Iommin riffi kulkee yhdessä Aireyn syntetisaattorikuvion kanssa Wardin tahdittaessa virvelikompilla. Kappaleen puolivälissä rytmi muuttuu raskaammaksi ja loppuosan soolot menevät nopeammalla tempolla. Kappale kertoo Johnny-nimisestä "pikkurikollisesta". Rumpali Bill Ward: "'Johnny Blade'n sanat kehittelimme Ozzyn kanssa Torontossa erään ryyppyillan aikana. Ozzyn laulu ja tulkinta kappaleessa on loistava. Koko kappaleen teossa oli taas vanhojen aikojen meininkiä. Kun kuulin Tonyn riffin, hyppäsin heti lauteille ja annoin palaa, aivan kuin ennen vanhaan."


title: Never Say Die!

text: "Junior's Eyes" -kappale tehtiin alun perin Dave Walkerin kanssa. Levylle tulleeseen versioon tehtiin uudet sanat, joissa aiheena on Osbournen isän kuolema. Jack Osbourne oli kuollut tammikuussa 1978 syöpään. Kappale on vahvasti blues-tyylinen, sen säkeistöt menevät rauhallisessa tunnelmassa Butlerin bassokuvion myötä, jota Iommin wah wah-efektit myötäilevät. Ward: "'Junior's Eyes'issa on 50- ja 60-lukujen blues- ja jazz-vaikutteita. Tonyn kitaraefektit tuovat loistavasti väriä kappaleen tunnelmaan".


title: Never Say Die!

text: Singlenäkin julkaistu "A Hard Road" on kuusiminuuttinen, tasaisen kompin ja riffin myötä kulkeva, kaupallista potentiaalia omaava kappale. Sanoma on nimikappaleen tapaan positiivinen: "miksi mennä vaikeimman kautta (eng. "hard road"), emmekö voi vain olla ystäviä?" Kappaleessa koko yhtye ensimmäistä (ja viimeistä kertaa) laulaa taustoja. Iommi: "Lauloin taustoja "A Hard Road"-kappaleessa. Ensimmäistä kertaa eläessäni ja kaikki muut nauroivat! En ole tehnyt sitä toista kertaa".


title: Never Say Die!

text: "Shock Wave" edustaa albumin "rankempaa" osastoa raskaan riffin myötä. Myös sanoituksissa palataan alkuaikojen okkultismiin. Kappaleen loppuosa menee "kevyemmin", kun Osbournen laulua taustoittaa korkea-ääninen taustakuoro.


title: Never Say Die!

text: "Air Dance" -kappaleella yhtye suuntaa 1960-luvun lopun tunnelmiin, jolloin yhtye esitti vielä jazz- ja blues-henkistä materiaalia. Kappaleen säkeistöt menevät "yökerho-jazz"-tyylisesti Aireyn pianon ollessa hyvin esillä. Kappale kertoo "tuntemattomaksi jääneestä, sävähdyttävästä, tanssivasta naisesta". Loppusoolon aikana tempo nousee, ja kappale päättyy kitarasooloon jota Aireyn syntetisaattori säestää.


title: Never Say Die!

text: "Over to You" edustaa kaupallisempaa, AOR-tyylistä suuntausta. Aireyn piano ja kosketinsoittimet ovat kertosäkeessä jälleen kuuluvasti esillä. Muuten kappale menee keskitempoisesti Iommin rock-henkisen kitarariffin myötä.


title: Never Say Die!

text: Yksi albumin kiistellyimmistä kappaleista on puhallinsoittimia käyttävä "Breakout". Osbourne kertoo: "Tony, Bill ja Geezer tekivät 'Breakout'-nimisen biisin, joka meni ihan jazziksi. Riffin päälle lätkittiin improvisoituja fonisooloja. Kelasin että vitut, minua ei tarvita enää studiossa. Siksi Bill joutui laulamaan levylle 'Swinging the Chainin'. 'Breakoutin' hämyily meni yksinkertaisesti överiksi. Tuollaisten biisien takia bändin nimen olisi pitänyt olla Black Sabbathin sijaan Slack Haddock - löysä turska. Ainoa merkittävä piirre uudessa jazz-bändissämme oli, miten paljon se jaksoi ryypätä."


title: Never Say Die!

text: "Breakout" yhdistyy suoraan albumin päättävään "Swinging The Chain" -kappaleeseen, jonka Ward laulaa. Kappale on blues- ja roots-henkinen ja se sisältää huuliharppu-soolon. Iommi: "'Swinging the Chain' -kappaleen teimme alun perin Dave Walkerin kanssa, ja Ozzy ei sitä suostunut laulamaan, joten Bill veti sen sitten".


title: Never Say Die!

text: Albumin kansitaide oli edellisen albumin tapaan Hipgnosis-ryhmän suunnittelema. Etukannen kuvassa on kaksi hävittäjälentäjää koneen edessä. Taustalla näkyvällä taivaalla näkyy lentäjien hahmoja. Sisäpussiin oli painettu lentäjänmaskin kaavakuvat sekä tekijäluettelo. Alun perin kansikuvana piti olla myöhemmin Rainbow-yhtyeen "Difficult to Cure" -albumin kanteen tullut kuva kirurgeista, mutta bändi ei hyväksynyt sitä.


title: Never Say Die!

text:
"Never Say Die!" -albumi julkaistiin Yhdysvalloissa 28. syyskuuta 1978 ja Euroopassa 1. lokakuuta. Kriitikoille "Never Say Die!" oli edeltäjänsä "Technical Ecstasyn" tavoin laimea pettymys, ja jotkut alkoivat jo ennustaa yhtyeen hajoamista.
Yhdysvalloissa "Never Say Die!":n menestys myös levymarkkinoilla oli heikkoa; albumi nousi Billboardin listalla sijalle 69. ja siitä tuli siellä kultalevy vasta vuonna 1997. Median ja levy-yhtiö Warner Brosin kiinnostus yhtyeeseen oli hiipumassa kahden aiemmankin albumin menestyttyä heikosti Pohjois-Amerikassa. Geezer Butler muistelee albumin Yhdysvaltain julkaisua: ""Never Say Die!"n ilmestyttyä meille pidettiin juhlat. Kukaan ei tuntenut meitä eikä meitä meinattu päästää sisään tapahtumaan. Siellä soitettiin Bob Marleya, koska Sabbathista ei pidetty!" ""Never Say Die!"-albumi oli Jenkeissä yhtyeen uran pahin mahalasku", totesi myös Osbourne myöhemmin.


title: Never Say Die!

text: Yhtyeen kotimaassa Britanniassa menestys oli verrattain hieman parempaa, vaikkakin myynti jäi yhtyeen kulta-ajoista. Brittien musiikkimaailmassa punk rock oli tuolloin muuttumassa uudeksi aalloksi ja myös nousussa olevat uudet heavy-yhtyeet kuten Judas Priest, AC/DC ja Thin Lizzy palauttivat osaltaan heavy-musiikkia valtavirtaan. Albumi nousi Britannian listalla parhaimmillaan sijalle 12. ja singlenä julkaistu nimikappale "Never Say Die" vauhditti levymyyntiä. Se nousi Britannian singlelistan sijalle 21 ja toinenkin singlejulkaisu "A Hard Road" ylsi sijalle 33. Singlet olivat ensimmäiset "viralliset" singlejulkaisut yhtyeeltä sitten "Paranoid"-kappaleen vuonna 1970, ja yhtye esiintyi vuonna 1978 kahteen otteeseen suositussa Top of the Pops-ohjelmassa esittäen "Never Say Die"n. Myös "A Hard Road"-kappaleesta tehtiin promovideo, joka kuvattiin yhtyeen soundcheckissä Hammersmith Odeonilla.


title: Never Say Die!

text: Osbourne promotoi vuonna 1978 albumia seuraavasti: ""Never Say Die!" on yhdistelmä siitä kaikesta mitä olemme käyneet läpi kuluneen kymmenen vuoden aikana. Se on hyvin vaihteleva albumi. Mehän aloitimme soittamalla bluesklubeissa, koska brittiläinen blues – John Mayall ja varhainen Fleetwood Mac – oli siihen aikaan kovaa kamaa. Teimme noita kahdentoista tahdin juttuja ja alkuaikojen Ten Years Afterin tyyppistä kamaa. Näin ollen levyllä on jotain tuolta ajalta. Lisäksi on sitten heavya ja tavallista rockia. Levy ei ole alusta loppuun pelkkää nuijalla päähän hutkimista."


title: Never Say Die!

text: Osbourne oli suorasukainen albumista kertoessaan 2000-luvulla: ""Never Say Die!" tuli maksamaan meille puoli miljoonaa vitun dollaria, ja se lätty on hirveintä koskaan tekemääni kuraa. Albumi hävettää minua vieläkin." Albumin kappaleita ei ole soitettu yhtyeen konserteissa sitten vuoden 1978 kiertueen, tosin Osbourne versioi nimikappaleen vuoden 1982 "Speak of the Devil"-albumilleen.


title: Never Say Die!

text: Nykyajan kriitikot ovat myös montaa mieltä albumista. Allmusic.com-sivuston arvostelija sanoo albumin olevan "epätoivoinen yritys muuttaa musiikillista suuntausta, kun se oli jo liian myöhäistä", ja Sputnik Music-sivuston kriitikko kirjoittaa yhtyeen muuttuneen 1970-luvun lopulla "keskitason rock-bändiksi joka kirjoittaa väsyneen kuuloista materiaalia".. Ultimate Guitar-sivuston arvostelija on oikeilla jäljillä sanoessaan "epätasaisen materiaalin heijastuvan yhtyeen keskinäisistä riidoista ja päihdeongelmista".


title: Never Say Die!

text: Metal Observer-sivuston kriitikko puolestaan kirjoittaa että "Sabbath kokeili uusia juttuja albumilla ja suurimmaksi osaksi ne toimivat", ja Rolling Stone-lehden albumiopas sanoo albumin olevan "ei mikään huippu, mutta parempi kuin monet muistavat".


title: Never Say Die!

text: Tony Iommi muistelee albumin aikoja vaikeina: "Albumi oli tuomittu alusta loppuun. Ozzy lähti, Walker tuli jne. Sitä tehtiin päivä kerrallaan joten siinä ei ollut mitään selkeää kaavaa. Laulut eivät liittyneet mitenkään toisiinsa, se oli niin sekava. Yleisö oli varmasti myös ihmeissään. Tuotimme sen myös itse, vaikka ulkopuolinen tuottaja olisi jälkikäteen ollut parempi vaihtoehto". Myös rumpali Bill Ward oli samaa mieltä: "Ne eivät olleet mukavia aikoja. Itse olin turta alkoholin takia tuolloin. Sitten Ozzy lähti ja Dave Walker tuli tilalle. Eihän se toiminut, ja minä jouduin sen Davelle kertomaan, vaikka pidin hänestä kovasti. Kaikki tuntui taas normaalilta kun Ozzy palasi, vaikka olinkin 'hautautunut pulloon'. Ja niin teimme albumin ja kiertueen. Se oli kaiken kaikkiaan surullista."


title: Never Say Die!

text: Albumia seurasi Black Sabbathin kymmenvuotista olemassaoloa juhlistanut "10 Year Anniversary Tour". Yhtye oli perustettu vuonna 1968 ensin Polka Tulk-nimisenä, josta tuli sittemmin Earth ja lopulta Black Sabbath. Kiertue alkoi toukokuun alusta 1978 ja kesti aina joulukuuhun 1978 vuorotellen Euroopan ja Pohjois-Amerikan välillä. Uudelta albumilta settiin tuli pysyvästi vain nimikappale. "Shock Wave" otettiin ohjelmistoon syksyllä 1978 ja "Swinging the Chain" soitettiin tiettävästi muutaman kerran.


title: Never Say Die!

text: Black Sabbathin lämmittelijänä toimi suurimmaksi osaksi juuri debyyttialbuminsa julkaissut amerikkalainen Van Halen sekä osan kiertueesta The Ramones sekä brittiläinen Tanz der Youth. Van Halen kuului Sabbathin tavoin Warner Brosin talliin ja oli nouseva hard rock-nimi. Yhtyeen debyyttialbumi oli kovaa vauhtia nousemassa miljoonamyyntiin ja Warner Bros satsasikin enemmän uuteen yhtyeeseen kuin alamäessä olevaan Black Sabbathiin. Yhtyeessä oli uuden sukupolven kitaravirtuoosi Eddie Van Halen ja kaikki show-miehen elkeet omaava laulaja David Lee Roth, ja useiden raporttien mukaan Van Halen sai useissa paikoissa paljon paremman vastaanoton kuin pääesiintyjä. Eddie Van Halen muistelee kiertuetta: "Se oli ensimmäinen iso kiertueemme. Olimme täydessä vauhdissa. Pakotimme heidät seuraamaan tasollamme." Yhtyeet tulivat kuitenkin hyvin toimeen keskenään. Osbourne muisteli kiertuetta vuonna 1981: "Van Halenin tyypit olivat mukavia. He vetivät aina kunnon shown ja juhlivat villisti. Silloin tosin tiesin että aikamme alkaa olla ohi. Muistan eräänkin keikan, kun Van Halen oli jälleen soittanut meidät suohon ja sitten Iommi viritti kitaraansa puoli tuntia selkä päin buuaavaa yleisöä. Ajattelin että vittu se siitä sitten." Myös Iommi huomasi muutoksen tuulet: "Nuoret tulivat katsomaan Van Halenia ja me tunsimme itsemme vanhoiksi."


title: Never Say Die!

text: Kiertueella Sabbathin omat ongelmat tiivistyivät. Yhtye oli vuodesta 1977 tasapainotellut olemassaolon ja hajoamisen välillä ja nyt kasaantuneet paineet purkautuivat uuden albumin epäonnistuttua markkinoilla ja kiertueen sujuttua kehnosti. Myös huumausaineet ja alkoholin runsas käyttö vaikutti yhtyeen esityksiin eikä motivaatio varsinkaan Osbournella ollut enää paras mahdollinen: "Alussa olimme rock-bändi joka veti huumeita, ja myöhemmin meistä tuli huumebändi joka yritti vetää rockia". Eräs arvioija sanoi yhtyeen kuulostaneen siltä kuin "levy pyörisi kaksinkertaisella nopeudella". Van Halenin lavashow jätti motivaatio-ongelmien kanssa painiskelleen yhtyeen jalkoihinsa, ja mm. Sounds-lehden keikka-arvostelussa Bill Ward haukuttiin "huonoimmaksi live-rumpaliksi koskaan" ja Iommilla sanottiin olevan "vaikeuksia löytää oikeat äänet soittimestaan". Lisäksi huomiota herätti yhtyeen erikoinen lava-esiintyminen, kun aktiivisesti käsiään heiluttavan ja yleisöön kontaktia ottavan Osbournen paikka oli lavan oikeassa reunassa ja vähäeleinen ja paikoillaan oleva Iommi seisoi lavan keskellä valokeilassa. Iommin mukaan tähän ei ollut mitään erityistä syytä. Yhtyeen väsyneen lavakunnon voi huomata kesäkuussa 1978 Hammersmith Odeonin konserteista tallennetulla VHS- ja DVD-koosteella "Never Say Die - A Decade of Sabbath".


title: Never Say Die!

text: Marraskuussa 1978 kiertueella sattui välikohtaus, kun Nashvillen konsertti jouduttiin perumaan Osbournen sammuttua väärään hotellihuoneeseen, eikä yhtyeen henkilökunta löytänyt häntä ajoissa. Keikkapaikalla alkoi mellakka ja vahingot nousivat suuriin summiin. Yhtye järjesti korvaavan konsertin muutamaa päivää myöhemmin. Kiertueen jälkeen keväällä 1979 yhtye aloitti Los Angelesissa studio-sessiot seuraavaa albumia varten, jotka johtivat kuitenkin lopulta Osbournen erottamiseen yhtyeestä ja näin alkuperäisen kokoonpanon hajoamiseen.


title: Renoir

text: Renoir voi tarkoittaa ainakin seuraavia:


title: Joan Miró

text: Joan Miró i Ferrà (20. huhtikuuta 1893 Barcelona – 25. joulukuuta 1983 Palma de Mallorca) oli katalonialainen taidemaalari, kuvanveistäjä ja keraamikko. Mirón töitä on kuvattu surrealistisiksi, lapsenomaisiksi, katalonialaista kansallisylpeyttä ilmentäviksi ja alitajuntaa peilaaviksi.


title: Joan Miró

text: Time-lehden kriitikon Robert Hughesin mukaan Miró on eräs niistä vuosien 1880 ja 1900 välillä syntyneistä taiteilijoista, jotka muokkasivat uudelleen kulttuuria ja tietoisuutta. Mirón tuotantoon sekoittuu useita osia modernismin kaikkein rohkeimmista taidesuuntauksista – kubismin maalaustaide, surrealismin runous ja dadan opit – ja ne muuntuvat omaksi, katsojille tutuksi tyyliksi, joka on kuitenkin välittömästi tunnistettavissa hänen omakseen.


title: Joan Miró

text:
Mirón isä oli tarragonalaisen sepän poika, josta tuli Barcelonassa kulta- ja kelloseppä. Hänen äitinsä puolestaan oli huonekalupuusepän tytär Palma de Mallorcasta. Miró aloitti piirustuksen opiskelun seitsemänvuotiaana. Hän suostui kuitenkin myöhemmin vanhempiensa vaatimuksesta hankkimaan itselleen "kunnon ammatin" ja opiskeli kauppakoulussa kirjanpitäjäksi. Samaan aikaan hän opiskeli kuvataidetta Barcelonan taideakatemiassa maisemamaalari Modest Urgellin sekä koriste- ja taideteollisuuden professori Josep Pascó i Mensan johdolla.
Päätettyään kolmivuotisen taidekoulutuksen Miró ryhtyi vanhempiensa tahdon mukaan kirjanpitäjäksi. Kärsittyään hermoromahduksen hän jätti yrityselämän. Kahdeksantoistavuotias Joan lähetettiin perheen vasta ostamalle maatilalle Mont-roig del Campin pikkukaupunkiin, joka sijaitsee vajaat sata kilometriä Barcelonasta lounaaseen. Miró toipui sairaudestaan ja alkoi vaeltaa ympäristössä maalaamassa. Maaseutuympäristö vaikutti paljon varsinkin hänen varhaistuotantonsa kehitykseen. Muutettuaan Pariisiin hän palasi seudulle kesäisin.


title: Joan Miró

text: Vuosina 1912–1915 Miró opiskeli Francese d’Assís Galí Fabran yksityisakatemiassa. Barcelonan taidekouluissa hän tutustui katalonialaiseen kansantaiteeseen ja sen yhtymäkohtiin juuri kehittymässä olevaan modernin taiteeseen. Hän tutustui myös Barcelonan useisiin kirkkoihin, joiden 800–1100-luvulta peräisin olevasta sisustuksesta hän sai vaikutteita myöhempiin teoksiinsa. Opiskeluaikoinaan hän ihaili myös Antoni Gaudín arkkitehtuurin voimakkaita art nouveau -muotoja.


title: Joan Miró

text: Miróa rohkaisi jo varhain taidekauppias Josep Dalmau, jonka taidegalleriassa hänen ensimmäinen yksityisnäyttelynsä oli Barcelonassa 1918. Vuonna 1917 hän oli tavannut Francis Picabian.


title: Joan Miró

text: Vuosina 1913–1917 Mirón töissä oli vaikutteita Paul Cézannelta ja fauvisteilta. Niissä kuvatut objektit ovat lähellä toisiaan, ja ne loistavat kirkkain ja murretuin värein nauhamaisten kuvioiden muodostaessa eräänlaisia dekoratiivisia ornamentteja. Vuosien 1916–1917 varhaistuotannon tärkeitä teoksia ovat "Asetelma ja ruusu", "E. C. Ricartin muotokuva", "V. Nubiolan muotokuva", "Prades, kylä" sekä, "Ciurana, polku".


title: Joan Miró

text: Vuonna 1918 Miró perusti yhdessä ystäviensä kanssa ryhmän ”Agrupació Courbet” (), jonka nuoret taiteilijat vastustivat katalonialaisen taiteen konservatiivista traditiota. Samoina aikoina alkoi Mirón niin sanottu ”yksityiskohtainen kausi”. Sanaa alkoi käyttää eräs Courbet-ryhmän taiteilijatovereista. Tätä vaihetta on kutsuttu myös ”runolliseksi realismiksi”. Taiteilija vietti jälleen kesiä vanhempiensa maatilalla Mont-roigissa, jossa syntyneissä maisemissa on syvä perspektiivi, ja ne ovat tulvillaan metodisesti maalattuja yksityiskohtia. Tämän kauden teoksia ovat "Vihannespuutarha ja aasi" sekä "Vaunun jäljet".


title: Joan Miró

text: Miró saapui Pariisiin vuonna 1920 ja jakoi siitä lähtien aikansa Espanjan ja Ranskan välillä. Hän tapasi Pariisissa Pablo Picasson, jota ei ollut aikaisemmin tavannut mutta jonka äiti oli perheen tuttava Barcelonassa. Picasso osti Mirón hänelle esittelemän maalauksen ja auttoi tätä tutustumaan taiteilijapiireihin. Miró tutustui myös runoilijoihin Max Jacob, Pierre Reverdy ja Tristan Tzara, joiden kanssa osallistui dada-ryhmien toimintaan. Taidekauppias Dalmau järjesti Mirón ensimmäisen yksityisnäyttelyn Pariisissa 1921, ja Mirón teoksia oli esillä Salon d’Automnessa 1923.


title: Joan Miró

text: Vuosina 1921–1922 Miró loi maalauksen "Maatila", joka on runollisen realismin vaiheen paras saavutus. Maalauskangas, joka on kooltaan 132–147 senttimetriä, sisältää koko maailmankaikkeuden: sen täyttävät arkiset esineet, joilla on symbolisia merkityksiä, jotka jättävät kuvan avoimeksi lukuisille tulkinnoille. Amerikkalainen kirjailija Ernest Hemingway osti maalauksen, koska hän näki siinä vaikutelmia katalonialaisesta maisemasta ja mentaliteetista:


title: Joan Miró

text: Seuraavat kaksi maalausta "Kynnetty pelto" (1923–1924) ja "Katalonialainen maisema (Metsästäjä)" (1923–1924) todistavat taiteilijan kehittyneen nopeasti todellisen elämän tarkkailijasta ja jäljittelijästä epätavallisten mielikuvien ja symbolien toteuttajaksi. Realistisia kuvioita pakottavat vääristyneet muodot, joita geometriset hahmot, lieriöt, ympyrät, kolmiot ja viivat venyttävät, paisuttelevat ja vääntävät. Muistetut unet, erityisesti ne, joita hän näki mentyään nukkumaan nälkäisenä, tulivat inspiraation lähteiksi. Hän tunnusti myöhemmin, että nälkäisen hallusinaatiot olivat hänen muusansa. Verrattuna eetterin, kokaiinin, alkoholin, morfiinin tai seksin käyttöön Mirón nälän hallusinaatiot näyttävät melkein munkin paastolta.


title: Joan Miró

text: Miró tapasi vuonna 1924 André Bretonin, Paul Éluardin, Louis Aragonin ja muita surrealistiryhmän jäseniä. Samana vuonna julkaistiin "surrealismin manifesti". Breton uskoi Mirón löytäneen keinon kuvata elämän ”runollista todellisuutta” sellaisilla tavoilla, joita Bretonin manifestissa kuvattiin mutta joita Breton ei pystynyt täysin kuvittelemaan. Mirón yksityisnäyttely Pariisin Galerie Pierressä vuonna 1925 oli huomattava surrealistinen tapahtuma. Miró oli samana vuonna mukana surrealistien ensimmäisessä yhteisnäyttelyssä Galerie Pierressä. Hän matkusti Hollantiin vuonna 1928 ja aloitti maalaussarjan hollantilaisten mestarien innostamana.


title: Joan Miró

text: Miró maalasi useita töitä surrealistien tapaan. Melko pieni "Harlekiinin karnevaali" (1924–1925) oli hänen tuotantonsa surrealistisen vaiheen huipentuma.


title: Joan Miró

text: Mirón maalausten maailmassa luuttomat, leijuvat ja amorfiset oliot vaihtavat muotoaan ja asemiaan tilassa ja maailmankaikkeudessa. Kuviolla ja objekteilla, kuten kala, hyönteinen, tikapuut, liekit, tähdet, lieriöt, ympyrät ja pallot on todellisuudessa vastaavat hahmonsa, mutta maalauskankaalla heiluvat värilliset varjot juhlien lomapäivää.


title: Joan Miró

text: Ajan kuluessa Mirón maalaukset tulivat yhä abstraktimmiksi ja hänen muotonsa orgaanisemmiksi. Mirón kuvallisten idiomien sanasto sai muotonsa 1920-luvun loppuun mennessä. Siinä on merkkejä, jotka osoittavat tilan (horisonttiviiva, aurinko ja tähdet kuvan yläreunassa; aaltoja tai kasvikimppuja alaosassa), ja viestintuojien apumerkkejä, jotka viestivät ja yhdistävät tilan eri osia: lentävä lintu, juokseva jänis, taivaaseen suuntautuvat tikkaat, aistihavaitsemisen elimiä – silmä ja korva, ihmisen hahmo, jolla on valtavat jalat. Esimerkiksi "Henkilö, joka heittää kivellä lintua" (1926); "Kuuta haukkuva koira" (1926);" Maisema (jänis)" (1927).


title: Joan Miró

text: Taiteilija kokeili 1930-luvulla erilaisia materiaaleja. Hän teki assemblaaseja löytämistään materiaaleista ja esineistä ja maalasi, piirsi ja teki kollaaseja paperille, kovalevylle, hiekkapaperille ja kuparille. luonnoskollaasiensa mukaan hän loi vuosina 1932–1936 sarjan kuvia. Hän irrotti osia luetteloista ja aikakauslehdistä, kuvia koneista ja arkiesineistä, järjesti ja liimasi niitä paperille ja käytti kollaaseja tulevissa maalauksissaan, joiden sommitelmissa nuo tekniset osat ja kappaleet saivat lievästi muotoillut hahmot, jotka muistuttavat eläinten elimiä, ihmisten raajoja ja sikiöitä. Nämä kirkkain värein maalatut työt ovat Mirón kaikkein abstrakteimpia teoksia, kuten "Maalaus" (1933) ja "Sommitelma" (1933).


title: Joan Miró

text: Vuonna 1934 Miró palasi jälleen Pariisiin. Sen vuoden alusta hän ei pystynyt piirtämään muuta kuin hirviöitä, ja ihmisistä tuli hampaiden ja sukupuolielinten groteskeja hahmoja. Espanjan sisällissodan puhkeaminen ja fasismin nousu Euroopassa vahvistivat hänen pelkojaan. Hän teki tasavaltalaisille propagandajulisteita kuvaamalla katalonialaisen talonpojan nostetun nyrkin.


title: Joan Miró

text: Espanjan sisällissodan puhjettua kesäkuussa 1936 Miró palasi Pariisiin ja jäi Ranskaan vuoteen 1940 asti. Vuonna 1937 hän maalasi suuren paneelin "Niittäjä" Espanjan tasavallan paviljonkiin Pariisin maailmannäyttelyssä. Katalonialaista talonpoikaa esittävä maalaus tuhottiin paviljongin purkamisen jälkeen. Eräs tämän kauden merkittävistä töistä on "Asetelma jossa vanha kenkä" (1937). Arjen esineet – pullo, leipä, ketun purema omena ja vanha kenkä – säteilevät epätodellista valoa, joka saa kuvan näyttämään Ilmestyskirjan kohtaukselta. Miró totesi tuolloin haastattelussaan: ”Olen pessimistinen, olen järkyttävän pessimistinen.” ”En hyväksy illuusioita. Taistelu kaikkea sellaista vastaan, joka edustaa hengen puhdasta arvoa, tulee olemaan väkivaltaisempi kuin koskaan.”


title: Joan Miró

text: Toisen maailmansodan puhjettua 1940 Miró muutti perheineen Normandian rannikolle Varengevillen kylään, jossa hän alkoi tehdä guassisarjaa "Tähtikuviot". Kylään oli annettu pimennysmääräys, joka vaikutti kirkkaaseen ja vaikuttavaan maalaussarjaan "Constellations" (Tähtikuviot). Tähdet, kuunsirpit, kiekot, silmät, linnut ja eläimet, ihmishahmot ja jotkut epämääräiset muodot joko lähestyvät toisiaan tai jättävät avoimen tilan. Miró itse myöntää luoneensa nämä guassimaalaukset yön, tähtien, Bachin ja Mozartin musiikin vaikutuksen alaisina. Ne herättivät hänessä monenlaisia runollisia assosiaatioita, jotka kuvastuvat teosten nimissä, kuten: "Satakielen laulu keskiyöllä ja aamusade" (1940), "Salakirjoitusta ja tähtikuvio rakkaudessa naisen kanssa" ja "Aamun herääminen" (1941).


title: Joan Miró

text: Saksan joukkojen edetessä Ranskaan toukokuussa Mirón onnistui paeta vaimonsa ja tyttärensä kanssa Pariisiin ja sieltä Espanjaan. Perhe matkusti Palma de Mallorcaan, missä Miró oli viettänyt lapsuutensa kesiä isovanhempiensa kanssa.


title: Joan Miró

text: Sodan viimeisenä vuonna 1944 Miró loi keraamikkoystävänsä Josep Llorens i Artigasin kanssa keramiikkaa, jossa on uutta ilmaisun kiihkeyttä. Maljakoita on tehty usein tahallisen epämuodostuneiksi ja sirpaloituneiksi.


title: Joan Miró

text: Vuosina 1940–1970 taiteilija saattoi toteuttaa unelmansa monumentaalitaiteesta, joka oli tapa ”saavuttaa ihmisiä”. Vuonna 1947 hän matkusti ensimmäistä kertaa Yhdysvaltoihin ja teki seinämaalauksen Cincinnati Terrace Hilton -hotelliin. 3 × 10 metrin kokoinen suuri maalaus valmistui New Yorkissa, jossa Miró asui yhdeksän kuukautta. Hän tapasi siellä muun muassa maanpaossa olevia taiteilijatovereitaan, esimerkiksi Marcel Duchampin.


title: Joan Miró

text: Hän asettui 1956 asumaan Palma de Mallorcalle huvilaan, jossa oli suuri ateljee. Sen suunnitteli hänen ystävänsä arkkitehti Josep Lluís Sert. Hän teki siellä yhteistyössä vanhan ystävänsä, mestarikeraamikko Josep Llorens Artigasin kanssa kaksi teosseinää Unescon päämajaan Pariisiin (1956–1958). Seinät ovat kolme metriä korkeita ja 15 ja 7,5 metriä leveitä. Hallitseva "Aurinkoseinä" ja intiimimpi "Kuuseinä" kirkkaine väreineen ovat vahva vastakohta rakennusten harmaalle betonille. Tästä teoksesta Mirólle myönnettiin Guggenheim International Award vuonna 1958 ja hänen matkustettuaan keväällä 1959 kolmatta kertaa Yhdysvaltoihin palkinnon ojensi Valkoisessa Talossa presidentti Eisenhower.


title: Joan Miró

text: Miró innostui vuonna 1952 Pariisissa näkemästään Jackson Pollockin näyttelystä, mutta puhtaaseen abstraktioon hänellä ei ollut kiinnostusta.


title: Joan Miró

text: Mirón teoksia oli ensimmäisessä Kasselin documentassa 1955. Seuraavana vuonna Miró keskeytti maalaamisen ja aloitti sarjan monumentaalisia keramiikkaseinämaalauksia, jotka somistavat muun muassa Harvard Harkness Centerin ruokasalia (1960–1961), Kauppakorkeakoulun rakennusta Sankt Gallenissa Sveitsissä (1964), Fondation Maeghtin aitaa Saint-Paul-de-Vencessa Barcelonan lentoasemaa (1970) sekä Osakan maailmannäyttelyn lasipaviljonkia (1970).


title: Joan Miró

text: Vuosina 1950–1970 Miró kiinnostui myös kuvanveistosta, jonka parissa hän työskenteli tiiviisti 1960-luvulla. Hän teki veistosten mallit löytämistään materiaaleista, joko ihmisen tekemistä tai luonnonmateriaaleista. Ne valettiin toisinaan myöhemmin pronssiin. Tämän kauden maalaukset tulivat jälleen ”tyhjemmiksi”: "Nainen auringossa" (1950), "Katalonialainen talonpoika kuunvalossa" (1968), triptyykki "Sininen I, II ja III" (1961) ja "Kiurun siipi" (1967). Näitä töitä luonnehtii muutaman puhtaan värin käyttö, suuret, yksinkertaiset muodot sekä poikkeuksellinen lakonisuus yhdistettynä runollisen ilmaisun energiaan.


title: Joan Miró

text: 1960-luvulla Mirón tyyli kehittyi karskimmaksi ja villimmäksi. Hän koki Francon Espanjan ilmapiirin yhä tukahduttavampana ja halusi tuoda vuoden 1968 Pariisin opiskelijamellakoista kapinallista henkeä. Eräästä maalauksestaan 75-vuotias taiteilija selitti, että sen nimi selvittää kaiken: "Toukokuu 1968". Myöhemmin hän kertoi maalauksesta, että draama ja odotus ovat tasapainossa: ”se oli se, mitä unohtumattomassa nuorten kapinassa oli ja mitä siitä jäi jäljelle...”


title: Joan Miró

text: Elämänsä lopulla Francon aikana Miró eristäytyi eräänlaiseen vapaaehtoiseen maansisäiseen karkotukseen, mikä ei kuitenkaan tarkoittanut ettei hän olisi ottanut kantaa. Noina vuosina Miró vastusti Francon hallituksen yrityksiä saada hänet edustamaan hallitusta ulkomailla. Hän kieltäytyi osallistumasta valtion järjestämiin taidenäyttelyihin. Kenraali Francon kuoltua vuonna 1975 Mirólta kysyttiin, mitä hän oli tehnyt Espanjaa lähes 40 vuotta hallinneen diktaattorin vastustamiseksi. Taiteilija vastasi: ”Vapaita ja väkivaltaisia asioita.”


title: Joan Miró

text: Miro kuoli joulupäivänä 1983 Palma de Mallorcassa. Hänet on haudattu sukuhautaan Montjuïcin hautausmaalle Barcelonassa.


title: Joan Miró

text: Mirón tuotanto kattaa noin 500 veistosta, 2 000 öljymaalausta, 3 500 grafiikan työtä ja 400 keraamista työtä. Lisäksi hän teki keramiikkaseiniä ja seinävaatteita julkisiin tiloihin, kuvitti kirjoja ja suunnitteli tuotemerkkejä.


title: Joan Miró

text: Miro teki yhteistyötä vuonna 1926 Max Ernstin kanssa suunnitellen lavasteita Djagilevin "Ballets russesiin". Hän myös suunnitteli 1978 groteskeja nukkeja kokeellisen teatteriryhmän La Clacan kanssa esitykseen "Bogeyman" (joka viittaa Francoon).


title: Joan Miró

text: Miró suunnitteli jalkapallon MM-kisoihin 1982 julisteen. Espanjan valtion matkailutoimisto on vuodesta 1983 käyttänyt Mirón maalaamaa aurinkoa maan matkailumainonnassa. Espanjan suurin pankki La Caixa on vuodesta 1980 käyttänyt Miron työstä otettua aihetta (sininen meritähti, keltainen ja punainen piste) logonaan. Aihe on poimittu seinävaatteesta, jonka pankki tilasi taiteilijalta 1970-luvun lopussa.


title: Joan Miró

text: Mirón suunnittelema seinävaate World Trade Centerissä New Yorkissa (1974) tuhoutui syyskuun 11. päivän iskuissa vuonna 2001.


title: Joan Miró

text: Eräs Mirón suunnittelemista yhteiskunnallisista teoksista on hänen Amnesty Internationalille vuonna 1977 tekemänsä mielipidevankeja puolustava juliste.


title: Joan Miró

text: Fundació Joan Miró säätiö avattiin vuonna 1975 Centre d’Estudis d’Art Contemporanissa Barcelonassa.


title: Joan Miró

text: Taiteilijan ateljee Palma de Mallorcassa muutettiin 1992 hänen museokseen. Siellä on nähtävillä taiteilijan ateljeet ja työskentelymenetelmiä, kuten myös melko paljon pysyvien kokoelmien teoksia. Ateljeissa kiinnittää huomiota valkoisilla seinillä olevat graffitin kaltaiset piirustukset, jotka ovat Miron ajatusten pohjalta syntyneitä nopeita luonnoksia, jotka näyttävät luolamaalauksilta mutta joista tuli myöhemmin pronssiveistoksia tai keramiikkatöitä.


title: Joan Miró

text: Mont-roig del Campin vanhassa kirkossa on vuodesta 2004 toiminut Centre Miró. Keskus havainnollistaa varsinkin Mirón varhaistuotantoon vaikuttaneita keskeisiä maisemia ja piirteitä.


title: Joan Miró

text: Mirón ensimmäinen huomattava museotason retrospektiivinen näyttely järjestettiin MoMA:ssa New Yorkissa 1941. Miró kehitti uuden relaationaalisen kuvatilan, jossa hahmot ja niiden ympäristö on kuvattu outoina, jopa epärealistisina. Tämä non-objektiivinen maalaus vaikutti paljon abstrakteihin ekspressionisteihin. Myös abstrakti värikenttämaalaus sai vaikutteita Mirón leveistä siveltimenvedoista ja puhtaista väreistä.


title: Joan Miró

text: Surrealistien vaikutus oli New Yorkissa suuri toisen maailmansodan aikana ja sen jälkeen. Miró vaikutti esimerkiksi Jackson Pollockin taiteen myöhäisvaiheen muodostumiseen. Pollockin lisäksi Mirón taide vaikutti muun muassa Georgia O´Keeffen, Robert Morherwelliin, ja Arshile Gorkyn tuotantoon. Louise Bourgeois oli hänen ystävänsä.


title: Joan Miró

text: Varsinkin Mirón grafiikkaa on nähty Suomessa eri näyttelyissä 1950-luvulta alkaen. Teoksia on ollut Suomessa ja lähialueilla Ateneumissa Solomon R. Guggenheim -museon kokoelmien näyttelyissä 1957 ja 1994–1995 sekä Taidekeskus Retretin surrealisminäyttelyssä 1987. Mirón näyttelyitä on ollut Wäinö Aaltosen museossa 1991, Malmön taidehallissa 1993, Moderna museetissa 1998, Venäläisessä museossa 2004, Kumussa 2007, ARKENin modernin taiteen museossa Tanskassa ja Henie-Onstad taidekeskuksessa Oslossa 2010.


title: Joan Miró

text: Keväällä 2011 Espoon Emma-taidemuseossa oli Mirón kuvanveistoon painottuva näyttely. Mirón kuvien fantasiamaailma on innostanut ainakin seuraavia suomalaisia taiteilijoita: Ole Kandelin, Ernst Mether-Borgström, Rolf Sandqvist, Max Salmi, Kauko Lehtinen, Antti Vuori ja Kari Huhtamo.


title: Joan Miró

text: Miroa on ylistetty eräänä modernin taiteen mestareista. Arvostuksen ohella hänen taidettaan on myös kritisoitu. Esimerkiksi taidekriitikko Robert Hughes arvioi seuraavasti Mirón toisen maailmansodan jälkeistä tuotantoa, jonka teosten koko kasvoi ”amerikkalaisiin mittoihin”:


title: Joan Miró

text: Huges toteaa, että Miróon viitataan aina ”suurena espanjalaisena taiteilijana”, joka on hänen mielestään teknisesti totta mutta kulttuurisesti väärin. ”Hän oli katalonialainen taiteilija ja ero oli hänelle hyvin merkittävä, kuten jokainen, joka katalonialaisia tuntee ja tietää.”


title: Joan Miró

text:
Miró oli Hughesin mielestä syvästi alueellinen taiteilija, jonka ”kansainvälisyys” oli hänen mielestään
Taidekriitikko Hilton Kramer totesi vuonna 2002 New Yorkissa järjestetystä Mirón kuvanveistoon painottuvasta näyttelystä, että taiteilijan kuvallisten ja veistoksellisten motiivien valikoima koostuu miehistä, naisista, linnuista ja seksistä. Myöhäistuotannossa seksuaaliset mielikuvat eivät ole painopiste, vaan röyhkeyteen asti nerokas kirkkaiden värien käyttö.


title: Outokummun kaivos

text: Outokummun kaivos tuotti kuparimalmia ja -rikastetta vuosina 1910–1989. Outokummun kaivos oli Suomen ensimmäinen kaivos, jonka malmi löydettiin lohkare-etsinnän avulla. Kupariesiintymän löytymisestä kunnia kuuluu Otto Trüstedtille, joka selvitti Rääkkylän Kivisalmea ruopatessa vuonna 1908 löytyneen metallipitoisen kivenlohkareen emäkallion sijainnin. Yhteensä noin neljä kilometriä pitkän, 400 metriä leveän ja 40 metriä korkean kuparimalmiesiintymän ympärille syntyi sittemmin Outokumpu Oy.


title: Outokummun kaivos

text: Outokummun malmioon osuttiin kairaamalla 17. maaliskuuta 1910. Kaivostoiminta alkoi koelouhinnalla ja lisätutkimuskairauksilla, mutta pian pitoisuuksiltaan poikkeuksellisen rikas malmi mahdollisti taloudellisiin voittoihin tähtäävän kaivostoiminnan. Esiintymään kaivauduttiin ensin kaivokselle nimen antaneen Outokummun kohdalta vuonna 1913. Kaivokselle oli ominaista kummun kupeeseen rakennettu rinnerikastamo. Vuoteen 1929 saakka alueella toimi myös kuparitehdas. Ensimmäisten vuosikymmenten toimitusjohtajan Eero Mäkisen johdolla 1920-luvun lopulla valmistunut niin sanottu Vanha kaivos syrjäytti pienemmät kituliaat kaivokset, joista kiveä oli aluksi nostettu.


title: Outokummun kaivos

text: Myöhemmin jatkettiin esiintymän syvemmälle painuvissa osissa Mökkivaarassa (alkaen 1939) ja Keretissä (alkaen 1954), jolloin Vanhan kaivoksen toiminta loppui. Keretin kaivos suljettiin 1989. Outokummun keskustasta koilliseen sijaitseva Vuonoksen kaivos toimi vuosina 1971–1985.


title: Outokummun kaivos

text: Vuonna 1921 Outokummun kaivoksen johtajaksi nimitettiin Eero Mäkinen. Mäkinen näki Outokummun mahdollisuudet. Uudet, tehokkaat tuotantolaitokset toteutettiin 1920-luvun loppupuolella ja aluksi kannattamattomana pyörinyt toiminta elpyi. Ajanmukaiset työmenetelmät kasvattivat tuotantomääriä. Raakamalmin louhintamäärä ylitti 100 000 tonnin rajan vuonna 1929. Kuparirikaste oli laadukasta ja kuparin maailmanmarkkinahinta korkealla. Maailmanlaajuinen talouslama aiheutti vaikeuksia 1930-luvun alussa, mutta Outokumpu-yhtiö selvisi ja vuonna 1932 Outokummun kaivos muutettiin osakeyhtiöksi.


title: Outokummun kaivos

text: Vanhan kaivoksen nostotorni Keskuskuilu 1 toimi ilmanvaihtokuiluna (KK1) Keretin kaivoksen loppuun asti, eli vuoteen 1989. KK1-kuilussa on sähkövastuksilla toimiva 400 kW:n Thermoblock-lämmitin. KK1:tä voitiin käyttää kauko-ohjauksella Keretin voima-asemalta joko alas- tai ylöspäin puhaltavana kuiluna, mutta pääsääntöisesti se oli alaspäin puhaltava kuilu. Taso +285 toimi ilmanvaihtotunnelina välillä Keskuskuilu 1–Mökkivaara–Kerettikaivos toiminnan lopuun asti.


title: Outokummun kaivos

text: Mökkivaaran kuilu (383 m) valmistui 1939 ja siinä oli henkilö- ja tavaraliikennehissi. Nostokone oli rumpukone, jonka halkaisija oli 3,16 metriä, nopeus 5 m/s ja vastapainona oli kappa 5,5 tn sekä hissi 4,5 tn. Kappaa käytettiin sivukiven nostoon. Loppuvaiheissa kuilu toimi ilmanvaihtokuiluna ja Mökkivaara oli keskusbetoniasemana kaivokselle.


title: Outokummun kaivos

text: Keretin kaivoksen avauduttua malminnosto Mökkivaaralta loppui. Outokumpu Oy räjäytti Vanhan kaivoksen ja Keretin välillä sijainneen Mökkivaaran kaivosrakennelmat niiden huonokuntoisuuden vuoksi vuonna 1993.


title: Outokummun kaivos

text: Malmion loppuosan taloudellisen käytön vaatiman uuden nostokuilun paikaksi valittiin 1950 tasainen hietakangas. Paikkaa kutsuttiin Keretiksi.


title: Outokummun kaivos

text: Keretin kuilu louhittiin vuosina 1951–1954 ja "pohja tervattiin" 14. huhtikuuta 1954 tasolle +436,5 m. Keretin kaivos avattiin vuonna 1954, jolloin se oli Euroopan toiseksi suurin kuparikaivos. Hissikuilun kokonaispituus on 407 metriä maanpinnasta. Päätasoja oli kolme: +250 m, +285 m jossa sijaitsi maanalainen huoltopaikka kaivoskoneille. Ja +320 m pääkuljetustaso , sekä +405 metrissä malmin kappalastaamo. Keretin kaivoksessa on yhteensä noin 500 kilometrin mittainen kaivoskäytäväverkosto.


title: Outokummun kaivos

text: Pääkuljetustaso oli +320 m, jossa liikennöitiin rautatiekalustolla; sähkö- ja dieselvetureilla sekä malmi- ja miehistönkuljetusvaunuilla. Rautatietä oli kymmeniä kilometrejä. Maan alla liikennöitiin vuoteen 1984 asti veturikalustolla. Kaasilan 4 kilometriä pitkä vinotunneli valmistui 1973 ja samalla siirryttiin kumipyörälliseen kuljetuskalustoon.


title: Outokummun kaivos

text: Pääkuljetustasolta malmi meni maanalaisen murskaamon 1500 tonnin siiloihin, siitä leukamurskaimen läpi 3000 tonnin siiloon ja murskaimelta hihnakuljettimella kappalastaamoon mittataskuihin. Nämä toimivat maan alla tasolla +400, josta tapahtui malminnosto automaattisesti ASEAN-koneilla. Nostonopeus oli 7 m/s kahdella 5,5 tonnin kapalla, nostoteho oli 230 tn/h. Moottorina oli 484kW:n 3 kV:n nostokone. Henkilöhissillä oli 183kW/3kV:n nostokone. Nostonopeus oli 7 m/s joka oli täysin automaattinen hissin toiminta se tilattiin tasoille ja valittiin seuraava taso jonne haluttiin mennä tarvittaessa hissiä ajettiin voima-aseman valvomosta käsin ja hissin tilaukset hoidettiin puhelimella tasoilta jos automaatio ei ollut toiminnassa, Joka aamu oli ilman kyytiläisiä tarkastusajo, jolla testattiin jarrujen toiminta ennen työvuoron alaslaskua. Malmi nostettiin kapoissa ylös tornimurskaamon yläpuolella olevaan 900 tonnin siiloon automaattisesti. Tornimurskaamossa oli kaksi kartiomurskainta, joiden alla 4500 tn siilo, josta malmi lähti käsiteltäväksi rikastamoon. Siellä kuparirikasteen tuotantoprosessiin kuuluivat jauhatus-, vaahdotus-, sakeutus-, suodatus- ja kuivausvaiheet.


title: Outokummun kaivos

text: Voima-asemalla (valm. 1954) oli ympärivuorokautinen päivystys, ja sieltä valvottiin nostokoneiden toimintaa, paineilmansyöttöä, vedenpumppausta, sähkönjakelua, hälytysten vastaanottoa ja vartiointia. Rakennuksessa oli muuntoasema (110/45/20/6 kV) vuosina 1973–1989. Vuonna 1973 vanha, vuodesta 1954 käytössä ollut 45/3 kV asema korvattiin uudella. Samalla uusi IVO:n 110 kV:n linja korvasi 20 vuotta palvelleen 45 kV:n yhteyden Viinijärvi–Keretti. Tehorajaksi oli tuotantolaitokselle vuonna 1981 määrätty 6,7 MW, jota ei saanut ylittää. Ylityksen estämiseksi piti vähentää murskausta, malminnostoa ja hissiliikennettä tai jopa pysäyttää joitakin niistä. Varayhteytenä oli 20 kV:n yhteys Vuonokseen päin. Tarvittaessa siitä saatiin syöttö Vuonokselta Kerettiin päin 20 kV:lla. Lisäksi oli 45kV varasyöttöyhteys Palokin voimalaitos-Keretti. Käyttöjännite oli kaivoksella 6 kV, ja se muunnettiin tormimuuntamossa 6/3 kV:ksi Nostokoneille ja maanalaisilla muuntoasemilla 6kV/400V:ksi. 110 kV:n linja on yhä olemassa vanhalla paikallaan, mutta se on kytketty vähän ennen Keretin kaivosta uudelle sähköasemalle. Voima-asemalla toimi koko kaivoksen paineilmalaitos kompressoriasema, jossa oli kolme isoa kompuraa eli "komppia". Rakennus oli alkuperäisenä laitteineen kaivoksen loppuun asti.


title: Outokummun kaivos

text: Kaivoksessa oli jakelumuuntajina 10 Clopen muuntajaa, joista viisi 500 Kva:n ja viisi 300 Kva:n. Lisäksi oli rautatieliikenteen seleenitasausuuntajia varten kolme 200 Kva:n öljyjäähdytteisiä muuntajaa. Kuilukaapelina oli PL2,4KL1,8WJJ 3x50mm2 6Kv muuntoasemilta työalueille. Aikaisemmin (ennen vuotta 1964) maakaapeleita oli 3x70mm2+35 ja 3x50mm2+25 ja vuodesta 1964 muovikaapeleita MCMK3x70+35.


title: Outokummun kaivos

text: Kaivostoiminta Keretin kaivoksessa päättyi lopullisesti viimeisen kaivostyövuoron poistuessa 25. toukokuuta 1989. Syksyllä 1989 alettiin purkaa koneita ja laitteita lähetettäviksi muille yhtiön kaivoksille, romutukseen, säilytykseen tai museoitavaksi. 1991 vielä toimi viimeisen kerran nostornissa ollu pikkuinen hissi jolla pääsi nostokonehuoneeseen jonka jälkeen koneistot purettiin pois kori jäi ylös ja vastapaino ajettiin alas. Itse iso kaivos hissi poistetiin nostokoneiden purkamisen aikana ja koneet laskettiin tornista alas tornin siltanorturilla nostoväli 90M. jonka jälkeen purettiin nostureiden sähkönsyötöt pois, lopullisesti sähköt poistettiin tornista 1995 kun voima-asema purettiin pois.


title: Outokummun kaivos

text: Vuonna 1995 purettiin tuotantolaitokset tornia lukuun ottamatta: toimistorakennus, korjaamot, kaivostupa/ruokala, lämpökeskus, rikastamo, jätevedenpuhdistamo, voima-asema valvomoineen sekä kompressoriasema, jonka kolme kompressoria tuottivat tarvittavan paineilman koko kaivoksen alueelle. Keuruun Pioneerirykmentti purki harjoitustyönä alueella rakennuksia sekä Outokumpu–Keretti-rautatieosuuden. Ratapohja erottuu maisemasta edelleen. Keretin rikastushiekka-altailla toimii nykyään golfkenttä.


title: Outokummun kaivos

text: Kuilun syvin kohta on nykyään +362 m . Tunnelit ovat täyttyneet vedellä maanalaisen pääpumppuaseman purkamisen jälkeen. Asemalla oli kolme sähkötoimista pumppua, jotka poistettiin aseman purkutyön ohessa kaivoksen lopettaessa. Viimeinen paineilmakäyttöinen pumppu oli +320 metrin tasolla. Se lopetti toimintansa, kun paineilmansyöttö lopetettiin kompressoriasemalta, Jolloin nostokuilu alkoi täyttyä vedellä hiljalleen ja kuilun kansi muurattiin betonista.


title: Outokummun kaivos

text: Kaivokseen kuului myös Outokumpu Oy:n Palokin vesivoimalaitos, josta saatiin sähköä valtakunnan verkkoon 110 kV sekä 45 kV varayhteytenä Palokki-Keretti -linjaan. Vuosituotto oli 29 500 MWh. Voimalaitos valmistui 1961 ja sen putouskorkeus oli 20,7 m, teho 7,4 MW ja suunnitteluvirtaama 40 m3/s.Laitoksella oli ennen kolmivuoropäivystys, josta oltiin radiopuhelimella yhteydessä keretin voima.-asemalle päivittäin. Nykyisin Laitos on edelleen toiminnassa automaatiolla ja sen omistaa Pohjois-Karjalan Sähkö. Nykyisin 45 kV johto on purettu.


title: Outokummun kaivos

text: Outokumpu Oy:n malminetsintäyksikkö löysi noin viiden kilometrin päästä Outokummun keskustasta uuden kuparimalmion vuonna 1965. Vuonoksen tuotantolaitokset sekä malminnostolaitteet valmistuivat 1971. Malmin kuparipitoisuus oli noin 2-2,5 %. Kaivoksen yhteydessä toimi vuosina 1972–1977 nikkelimalmin avolouhos. Vuonoksen kaivos suljettiin vuonna 1985. Kaivokselta oli sähkönsyttö yhteys Keretinkaivokselle 20kV linjalla joka oli yleensä keretti syötti vuonosta jos keretissä tuli häiriö 110kV IVON linjaan niin otettiin varayhteys syöttämään keretin kaivosta.


title: Outokummun kaivos

text: Vuonoksen kaivoksen sulkemisen jälkeen sen rikastamo myytiin Finnminerals Oy:lle (nyk. Mondo Minerals Oy), joka ryhtyi tuottamaan siellä talkkia naapurikunnasta Polvijärveltä louhittavasta vuolukivestä. Vuonoksen vanhan hienomurskaamon tornin voi yhä nähdä Outokummun keskustasta käsin.


title: Outokummun kaivos

text: Nykyään Vanhalla Kaivoksella toimii Outokummun kaivosmuseo, jonka tehtävänä on tallentaa ja esittää suomalaista kaivostoimintaa 1910-luvun alusta nykypäivään.


title: Outokummun kaivos

text: Outokummun kaivoksen alueella on toiminut vuodesta 1982 alkaen matkailukeskus ja museo. Museotunneli louhittiin vuonna 1985. Uutta tunnelia louhittiin syksystä 2013 kevääseen 2014. Uudessa tunnelissa on suomalaisesta nykyajan kaivostoiminnasta kertova näyttely sekä maanalainen kivinäyttely.


title: Outokummun kaivos

text: Outokummun mineraaliesiintymän päällä kerrotaan palaneen virvatulia, joiden ansiosta olisi tiedetty kaivaa juuri oikeasta kohdasta. Valoilmiöt ovat ilmeisesti johtuneet mineraaleista. Ennen malmin löytymistä "Outokumpua" eli kaivoksen paikkaa kutsuttiin nimellä "Vaara", onhan kumpu jyrkkänä mäkenä erilainen kuin muut.


title: Keskuskauppakamari

text: Keskuskauppakamari (lyhenne K3) on Suomen kauppakamarien yhteistyöelin. Se pyrkii edistämään yritysten toimintaedellytyksiä ja yrittäjyyttä. Keskuskauppakamarin toimintaa säätelee kauppakamarilaki (1.11.2002/878).


title: Keskuskauppakamari

text: Keskuskauppakakamarin toimintaa ovat yritysten edunvalvonta, elinkeinoelämän itsesääntelytehtävät ja julkiset tehtävät. Keskuskauppakamarin yhteydessä toimivat muun muassa seuraavat toimielimet: välimieslautakunta ja lunastuslautakunta (nimeävät jäsenet välimiesoikeuksiin), kiinteistönarviointilautakunta (hyväksyy ja valvoo auktorisoituja kiinteistöarvioijia (AKA)), tavarantarkastajalautakunta (hyväksyy ja valvoo tavarantarkastajia (HTT)) ja liiketapalautakunta (antaa lausuntoja hyvän liiketavan mukaisesta toiminnasta).


title: Keskuskauppakamari

text: Keskuskauppakamarin alaisuudessa aiemmin toiminut tilintarkastuslautakunta on siirtynyt Patentti- ja rekisterihallitukselle 1.1.2016 alkaen.


title: Keskuskauppakamari

text: Keskuskauppakamari myöntää Suomen elinkeinoelämän tunnustuksena ansiomerkkejä.


title: Keskuskauppakamari

text: Keskuskauppakamari perustettiin 17. heinäkuuta 1918 Helsingin pörssitalossa.


title: Keskuskauppakamari

text:
Keskuskauppakamari ja 19 alueellista kauppakamaria muodostavat Suomen kauppakamariryhmän. Kauppakamareilla on yli 20 000 jäsentä, joista valtaosa on yrityksiä (2016). Yrityksistä 45 prosenttia edustaa palvelualoja, 25 prosenttia kauppaa, 20 prosenttia teollisuutta ja 10 prosenttia muita toimialoja. Lisäksi kauppakamarien jäseniin kuuluu julkisyhteisöjä, elinkeinonharjoittajia, kuntia ja yhdistyksiä. Jäsenyys on organisaatiokohtainen.Kauppakamarit perustettiin 1500-luvulla taistelemaan merirosvoja vastaan
Keskuskauppakamarissa ylintä päätösvaltaa käyttää valtuuskunta, joka muodostuu alueellisten kauppakamarien valitsemista edustajista. Edustajien lukumäärä määräytyy suhteessa kauppakamarien jäsenten lukumäärään. Hallituksen puheenjohtaja on UPM-Kymmene Oyj:n toimitusjohtaja Jussi Pesonen. Keskuskauppakamarin toimitusjohtaja oli toukokuun 2010 alusta syksyyn 2017 asti filosofian tohtori Risto E. J. Penttilä. Maaliskuussa 2018 toimitusjohtajana aloitti Juho Romakkaniemi.


title: Keskuskauppakamari

text: Keskuskauppakamarin organisaatio koostuu kuudesta yksiköstä. Yksiköt ovat markkinat ja pelisäännöt, liikenne ja infra, verotus ja talouspolitiikka, riidanratkaisu, palvelut ja resurssit sekä viestintä ja sidosryhmät. Lisäksi Keskuskauppakamarin kanssa tiiviissä yhteistyössä toimivat Suomen Nuorkauppakamarit ry, ICC Suomen osasto sekä European Business Leaders’ Convention (EBLC).


title: Keskuskauppakamari

text: Keskuskauppakamarin ansiomerkki on tunnustus työstä yrityksen ja Suomen elinkeinoelämän puolesta. Merkkejä myönnetään työvuosien, elämäntyön tai erityisen merkittävän teon johdosta elinkeinoelämän palveluksessa.


title: Maria Kaisa Aula

text: Maria Kaisa Aula (s. 27. maaliskuuta 1962 Tervola) on suomalainen poliitikko. Hän oli keskustan kansanedustaja kolme kautta vuosina 1991–2003. Vuosina 2005–2014 Aula oli Suomen ensimmäinen lapsiasiavaltuutettu.


title: Maria Kaisa Aula

text: Vuoden 2014 alusta Aula on toiminut Väestöliiton hallituksen puheenjohtajana.


title: Maria Kaisa Aula

text: Aula valmistui ylioppilaaksi vuonna 1981, valtiotieteiden kandidaatiksi vuonna 1987 ja valtiotieteiden lisensiaatiksi vuonna 1990 Helsingin yliopistosta. Vuosina 1985–1986 hän oli Keskustan Opiskelijaliiton puheenjohtaja. Aula oli myös Helsingin yliopiston ylioppilaskunnan puheenjohtaja vuosina 1988–1989. Vuonna 2013 Aula promovoitiin Jyväskylän yliopiston yhteiskuntatieteellisen tiedekunnan kunniatohtoriksi.


title: Maria Kaisa Aula

text: Vuonna 1986 Aula työskenteli keskustan lainsäädäntösihteerinä ja vuosina 1988–1989 tutkijana Yleisradion tutkimus- ja kehitysosastolla. Vuodet 1989–1990 hän vietti ASLA-Fulbright-stipendiaattina Harvardin yliopistossa Yhdysvalloissa. Vuonna 1991 Aula työskenteli assistenttina Helsingin yliopiston valtio-opin laitoksella.


title: Maria Kaisa Aula

text: Vuoden 1991 eduskuntavaaleissa Aula valittiin kansanedustajaksi Lapin vaalipiiristä, jota hän edusti 12 vuotta, kunnes jätti eduskunnan vuonna 2003. Vuosina 1993–1994 Aula toimi pääministerin talouspoliittisena neuvonantajana. Hän oli keskustan varapuheenjohtaja vuosina 1994–2002.


title: Maria Kaisa Aula

text: Eduskunnassa Aula oli valtiovarainvaliokunnan puheenjohtaja vuosina 1999–2003. Hän oli jäsen myös sivistysvaliokunnassa, ympäristövaliokunnassa ja suuressa valiokunnassa sekä Yleisradion hallintoneuvostossa. Vuosina 1995–1999 hän oli ETYJ:n parlamentaarisen yleiskokouksen Suomen valtuuskunnan varapuheenjohtaja. Vuonna 2003 Aula toimi pääministerien Anneli Jäätteenmäen ja Matti Vanhasen talouspoliittisena neuvonantajana.


title: Maria Kaisa Aula

text: Vuosina 2004–2005 Aula työskenteli Lastensuojelun Keskusliiton puheenjohtajana. Syksyllä 2005 hänet nimitettiin Jyväskylään perustettuun lapsiasiainvaltuutetun virkaan. Hänen toinen viisivuotiskautensa olisi päättynyt syyskuussa 2015, mutta hän ilmoitti tammikuussa 2014 eroavansa tehtävästä huhtikuun lopussa. Syyksi hän kertoi toimiston riittämättömät resurssit ja työn kuormittavuuden. Aulan seuraajaksi nimitettiin Suomen Vanhempainliiton toiminnanjohtaja, teologian ja hallintotieteiden maisteri Tuomas Kurttila.


title: Maria Kaisa Aula

text: Jätettyään eduskunnan Aula muutti Keski-Suomeen Viitasaarelle. Hän avioitui Ilmavoimien projektipäällikkö Seppo Pietiläisen kanssa ja sai kaksoset vuonna 2003.


title: Laatukuva

text: Laatukuva eli genrekuvamaalaus ( = laatu, laji, suku) tarkoittaa taidehistoriassa maalauksia, jotka kuvaavat jokapäiväisen elämän tapahtumia. Genre tarkoittaa myös taiteenlajia, joista yksi on laatumaalaus. Laatukuvat voivat olla taiteilijan tulkinnan mukaan realistisia, kuviteltuja tai romantisoituja.


title: Laatukuva

text: Laatukuva- tai genre-termiä alettiin käyttää 1700-luvun puolimaissa, jolloin sillä tarkoitettiin taiteen lajia. Wattelet'n ja Diderot'n mukaan genre-maalarit erikoistuivat johonkin aiheeseen, kuten eläinaiheisiin tai kukkiin. Samoihin aikoihin keskiluokan elämää moraaliselta kannalta kuvannut Jean-Baptiste Greuze teki arkielämän kuvauksista muodikkaita. Niistä alettiin käyttää yleisemmin nimitystä laatukuva 1769 jälkeen, kun Greuze oli nimitetty Ranskan Akatemiaan "Peintre du genre" -nimikkeellä.


title: Laatukuva

text: Termi vakiintui 1800-luvun lopulla. Samalla laatukuvien perustyypeiksi tulivat 1800-luvulla Hollannin 1600-luvun taiteen koomisehkot kuvaukset kyläkapakoista ja talonpojista sekä intiimit keskiluokkaiset interiöörikohtaukset. Jakob Buckhardtin Alankomaiden laatukuvataidetta käsitelleellä tutkimuksella (1874) oli tässä suuri vaikutus.


title: Laatukuva

text: Hollantilaisten laatukuvien edeltäjiä olivat arkielämän kuvaukset, joita maalattiin ylimystön huvitukseksi Pohjois-Euroopassa gotiikan aikana. Hupaisan moukkamaiset maalaiset toimivat vastakohtana hovin eleganssille. Näitä yksinkertaisia talonpoikia tai porvaristoa kuvaavia maalauksia pidettiin karkeina ja vähäarvoisina ranskalaisen 1600-luvun klassismin silmissä. Laatukuvan sävyä oli myös keskiaikaisissa opettavissa kuvasarjoissa, jotka kuvasivat eri kuukausien töitä tuntikirjoissa, kuolemantanssia tai sananparsia. Laatukuvamaisia kuvauksia on löydetty myös Egyptin ja antiikin taiteesta.


title: Laatukuva

text: Tunnetuimpia satiirisia laatukuvamaalareita 1700-luvulla olivat hollantilainen Cornelius Troost ja englantilainen William Hogarth, joka viljeli poliittista satiiria ja yhteiskuntakritiikkiä kehittämässään moraalimaalauksessa. Ranskalainen Jean-Baptiste Chardin taas kuvasi keskiluokan elämää. Saksalaisen Carl Spitzwegin pienissä laatukuvissa on välähdyksiä biedermeierajasta, maalauksellista huumoria ja ironiaa.


title: Laatukuva

text: Tuttujen ja sentimentaalisten aiheiden takia genremaalaukset olivat usein suosittuja porvariston tai keskiluokan keskuudessa. Laatukuvista tuli suosittuja 1800-luvulla. Toisinaan ne olivat myös sentimentaalisia, kuten englantilaisella David Wilkiellä. Wilkiellä oli paljon seuraajia Ranskassa ja Saksassa, ja Düsseldorfin koulukunnan kautta laatukuva-aiheet tulivat tunnetuiksi Suomessakin. Karl Emanuel Janssonin tuotanto on suomalaista laatukuvamaalausta.


title: Laatukuva

text: Suomen kuuluisimpia laatukuvia lienee Albert Edelfeltin maalaus "Kuningatar Blanka" eli "Blankan ratsastaja", vaikka Edelfelt ei varsinainen laatukuvamaalari ollutkaan.


title: Aki-Mauri Huhtinen

text: Aki-Mauri Huhtinen (s. 27. elokuuta 1966 Tampere) on everstiluutnantti ja Maanpuolustuskorkeakoulun professori.


title: Aki-Mauri Huhtinen

text: Aki-Mauri Huhtinen syntyi autonasentaja Maurio Huhtisen ja opettaja Aili Ainialan perheeseen. Ylioppilaaksi Huhtinen tuli 1985 ja valmistui Kadettikoulusta 1985. Hän toimi ensin Suomen puolustusvoimat puolustusvoimien palveluksessa opetusupseerina ja opettajana ja sitten Maanpuolustuskorkeakoulussa tutkijana ja vuodesta 2004 johtamisen professorina. Huhtinen on myös käytännöllisen filosofian dosentti Helsingin yliopistossa ja informaatiotieteiden dosentti Lapin yliopistossa, smoin kuin Tampereen teknillisen yliopiston dosentti. Hän on julkaissut useita kirjoja filosofiasta, strategisesta johtamisesta ja sodankäynnin uusista muodoista. Huhtinen valmistui vuonna 2000 Maanpuolustuskorkeakoulusta yleisesikuntaupseeriksi. Vuosina 2006–2007 hän oli vieraileva tutkija Edith Cowan -yliopistossa Perthissä Australiassa. Hän palveli 2013–2014 kuusi kuukautta ISAF-operaatiossa Afganistanissa ja oli vieraileva tutkija Baltic Defence Collegessa Tartossa Virossa vuonna 2014.


title: Aki-Mauri Huhtinen

text: Huhtisen filosofinen asiantuntija-alue on laaja. Hän kiinnostui filosofiasta ja väitteli tohtoriksi Tampereen yliopistosta eksistenssifilosofiaa ja -psykologiaa käsittelevällä työllään "Sielun parantamisesta sielun hoitamiseen" 1996. Kasvatustieteitä sivuten hän on kirjoittanut useita teoksia niin filosofian kuin puolustushallinnonkin alalta. Huhtinen on toiminut myös "Kylkirauta"-lehden päätoimittajana ja julkaissut useita artikkeleita ja esitelmiä. Huhtisen panoksesta suomalaiseen filosofiaan tekee ajankohtaisen, että hän on pystynyt käsittelemään muuttuvan maailman terroristisia ja muita turvallisuusuhkia uusista dynaamisista näkökulmista. Hänen lähtökohtansa ovat filosofian piiristä omaksutussa näkemyksessä, että tieto ja sen jakelureitit edustavat pääomaa, hallintaa ja valtaa ja muodostavat siten erään nykyaikaisen sodankäynnin keskeisimmistä taistelukentistä.


title: Tere Vadén

text: Tere Vadén (s. 1969) on suomalainen filosofi, jonka teokset käsittelevät useita nykyfilosofian kysymyksiä kognitiotieteestä ja tekoälyn tutkimuksesta taiteenfilosofiaan ja yhteiskuntateoriaan. Vadén työskentelee Informaatiotieteiden yksikössä Tampereen yliopistossa ja on Tampereen yliopiston teoreettisen filosofian ja Lapin yliopiston kasvatustieteiden tiedekunnan kognitiotieteen filosofian dosentti.


title: Tere Vadén

text: Vadén väitteli vuonna 1996 kognitiotieteen filosofian alaan kuuluvalla tutkimuksella ja osallistui Tampereen yliopistossa syntyneen fenomenologiryhmittymän toimintaan. Vadén on suuntautunut kulttuuri- ja yhteiskuntafilosofiaan teoksillaan Kalervo Palsasta, suomalaisesta ajattelusta ja vapaiden ohjelmistojen filosofiasta sekä taiteen tutkimuksen menetelmäopista. Lisäksi hän on kirjoittanut ja suomentanut useita Martin Heideggerin ajattelua käsitteleviä tekstejä. Vadén on toiminut filosofian opettajana ja luennoitsijana Skövden yliopistossa Ruotsissa ja ma. professorina Aalto-yliopiston taiteiden ja suunnittelun korkeakoulun taiteen laitoksella. Hän on globaaleja ympäristö- ja resurssikriisejä ja niiden vaikutuksia suomalaiseen yhteiskuntaan tutkivan BIOS.fi-tutkimusyksikön jäsen ja toimii Statistical Studies in Peer Production-tutkimushankkeessa. Vuonna 2011 hän oli mukana perustamassa nimettömän tutkimusrahoituksen palvelua.


title: Tere Vadén

text: Vadén toimi vuosina 2006-2010 filosofisen aikakauslehden "Niin & näin" päätoimittajana Jarkko S. Tuusvuoren rinnalla. Vuonna 2015 hänestä tuli Robin Hood Asset Management osuuskunnan toiminnanjohtaja.


title: Antti Tanskanen

text: Antti Johannes Tanskanen (s. 14. toukokuuta 1946 Mänttä) on suomalainen elinkeinoelämän vaikuttaja ja OP-ryhmän entinen pääjohtajana (1997–2006). Hän jäi eläkkeelle 1. tammikuuta 2007. Koulutukseltaan Tanskanen on kauppatieteiden tohtori. Hänelle on myönnetty ministerin arvonimi vuonna 2002.


title: Antti Tanskanen

text: Tanskanen on toiminut Ulkopoliittisen instituutin hallituksen puheenjohtajana vuodesta 2007. Vuosina 2007–2009 hän oli myös Nesteen hallituksen jäsen. Hän on ollut myös M-realin ja YIT:n hallituksen jäsen sekä toiminut Keskuskauppakamarin hallituksen ja valtuuston puheenjohtajana. Vuosina 2010–2013 Tanskanen toimi Helsingin yliopiston hallituksen puheenjohtajana.


title: Antti Tanskanen

text: Tanskanen johti pääministeri Matti Vanhasen keväällä 2009 asettamaa kasvutyöryhmää. Työryhmä tilasi kolme raporttia yhdysvaltalaiselta McKinsey & Company -konsulttiyhtiöltä. Kaksi muuta laativat Elinkeinoelämän Tutkimuslaitos (Etla) ja Marketvisio.


title: Antti Tanskanen

text: Aiemmin urallaan Tanskanen toimi Jyväskylän yliopistossa kansantaloustieteen professorina (1979−1996) ja rehtorina (1988–1991) sekä Suomen Akatemian pääjohtajana (1992–1996).


title: Flyme

text: Flyme OS (lyhyemmin pelkkä Flyme) on Meizun kehittämä graafinen käyttöliittymä, jota se käyttää omissa Android-laitteissaan. Flyme muistuttaa graafiselta ilmeeltään Applen iOS:ää, eikä siinä iOS:n tavoin ole sovellusvalikkoa. MIUI ei saanut Mikrobitin vuonna 2017 tekemässä testissä riittävän usein tietoturvapäivityksiä ja se osoittautui hankalasti päivitettäväksi.


title: Taidehistoria (yliopistollinen oppiaine)

text: Taidehistoria on humanistinen tutkimusala, joka tutkii näköaistein havaittavaa taidetta sekä siihen liittyviä ilmiöitä.


text: Taidehistoriaan kuuluvat muun muassa kuvataiteet, arkkitehtuuri, taideteollisuus, taiteen instituutiot, taidekäsityö, sekä myös historiallisesti muuttuvat taidekäsitykset ja -teoriat. Aikaisempien kuvataiteiden ja arkkitehtuurin lisäksi taidehistoria on nykyisin laajentunut tutkimaan myös muita visuaalisen kulttuurin ilmiöitä.


text: Nimestään huolimatta taidehistoria ei varsinaisesti kuulu yliopistojen historia-aineisiin, vaan on usein osa taiteiden tutkimusta. Taidehistoria-nimi on osittain harhaanjohtava, sillä oppiaineen puitteissa voidaan taiteen historian lisäksi tutkia myös esimerkiksi uutta taidetta ja siihen liittyviä ilmiöitä tai yleisempiä kuvataiteeseen liittyviä teoreettisia ilmiöitä vertautuen muihin taiteiden tutkimuksen aineisiin, kuten musiikki-, teatteri- ja kirjallisuustieteisiin. Taidehistoria tunnetaankiin joissain yliopistoissa, esimerkiksi Åbo Akademissa ja ruotsalaisissa yliopistoissa, nimellä "konstvetenskap" (”taidetiede”).


text: Taidehistoriaa voi Suomessa opiskella humanistisen tutkinnon pääaineena Helsingin, Jyväskylän ja Turun yliopistoissa sekä Åbo Akademissa. Sivuaineena taidehistoriaa on mahdollista opiskella lisäksi Lapin ja Oulun yliopistoissa. Taidehistorian opintoja on mahdollista suorittaa myös yliopistojen tarjoamina avoimina yliopisto-opintoina. Taidehistoriaa opiskelleet työskentelevät yleensä museoissa tai korkeakouluissa, esimerkiksi tutkijoina, amanuensseina tai projektityöntekijöinä.


text: Yliopistotasolla taidehistoriaa opetetaan ja tutkitaan myös Aalto-yliopiston taiteiden ja suunnittelun korkeakoulussa ja Taideyliopiston Kuvataideakatemiassa, joissa taidehistorian ja -teorian opinnot kuuluvat kaikille opiskelijoille yhteiseen opetukseen.


text: Tieteenalan suomalainen tieteellinen seura on vuonna 1973 perustettu "Taidehistorian seura". Alan keskeisiä suomalaisia kausijulkaisuja ovat seuran julkaisema tieteellinen aikakauskirja, "Taidehistoriallisia tutkimuksia – Konsthistoriska studier", ja neljästi vuodessa ilmestyvä verkkolehti "Tahiti".


title: Tintoretto

text: Tintoretto (oikealta nimeltään Jacopo Comin; 29. syyskuuta 1518 Venetsia – 31. toukokuuta 1594 Venetsia) oli italialaisen renessanssitaiteen viimeinen merkittävä taidemaalari ja venetsialaisen koulukunnan edustaja.


title: Tintoretto

text: Tintoretto nimensä hän sai isänsä ammatin vuoksi. Hänen isänsä oli vaatteiden värjärinä. Hänestä on käytetty sukunumeä Robusti, koska hänen isänsä oli työskennellyt Padovan portinavaajana ("robusto" voimakas, vankka, vahva). Hänen oikean sukunimensä, Comin'in, on löytänyt espanjalainen kuraattori vasta vuonna 2007.


title: Tintoretto

text: Tintoretto oli erityisen kiinnostunut valaistuksesta, ja teki taulujensa keskushahmoista vahamalleja maalaten niitä erilaisissa valaistusolosuhteissa, joka enteili barokkia. Tintoretto käytti dramaattisesti perspektiiviä ja valoa.


title: New York Liberty

text: New York Liberty on yhdysvaltalainen naiskoripalloseura, joka pelaa WNBA-liigassa. Liberty on pelannut WNBA:ssa kaudesta 1997 alkaen ja se oli näin yksi liigan kahdeksasta perustajaseurasta. Seura pelaa kotiottelunsa Madison Square Gardenissa New York Cityssä New Yorkin osavaltiossa, joka on myös NBA-seura New York Knicksin, jonka sisarseura Liberty on, kotiareena. Seura, joka kuuluu WNBA:n itäiseen konferenssiin, on saanut nimensä Vapaudenpatsaan (Statue of Liberty), joka esiintyy myös seuran logossa, mukaan.


title: New York Liberty

text: New York Liberty on WNBA:n kestomenestyjiä, sillä seura on pelannut pudotuspeleissä kolmea kautta vaille joka vuosi ja on esiintynyt liigan loppuotteluissa neljänä vuonna.


title: New York Liberty

text: Ensimmäisellä kaudellaan Liberty voitti 17 runkosarjaottelua 28:sta (voittoprosentti 60,7) ja sijoittui tuolloin kahdeksanjoukkueisen liigan runkosarjakakkoseksi. Joukkue kohtasi välierässä Phoenix Mercuryn, jonka se voitti pistein 59–41, ja loppuottelussa vastaan asettui Houston Comets, joka oli vahvempi pistein 65–51. Kaksi vuotta myöhemmin, 1999, seura voitti itäisen konferenssin runkosarjan, mikä oikeutti tuolloin suoraan paikkaan välierissä; Liberty kohtasi välierissä Charlotte Stingin ja voitti ottelusarjan 2–1. Loppuotteluissa vastassa oli Houston Comets, joka vei mestaruuden voitoin 2–1. Kolmas, ratkaiseva loppuottelu päättyi Cometsin voittoon pistein 59–47.


title: New York Liberty

text: Liberty eteni WNBA:n loppuotteluihin myös kaudella 2000, jolla se voitti toisen kerran peräkkäin konferenssinsa runkosarjan, voittoprosentilla 62,5 (20 voittoa ja 12 tappiota). Pudotuspelien ensimmäisellä kierroksella joukkue kohtasi Washington Mysticsin, joka kaatui suoraan voitoin 2–0, konferenssifinaaleissa vastassa oli Cleveland Rockers, jonka joukkue voitti otteluvoitoin 2–1, ja loppuotteluissa joukkue kohtasi jo kolmannen kerran Houston Comets, joka voitti loppuottelusarjan suoraan kahdessa ottelussa, pistein 59–52 ja 79–73. Neljännen ja toistaiseksi viimeisimmän kerran Liberty pelasi WNBA:n loppuotteluissa kaudella 2002, jolla se voitti kolmannen kerran konferenssinsa runkosarjan (voitettuaan 18 ottelua 32:sta). Pudotuspelien ensimmäisellä kierroksella Liberty kaatoi Indiana Feverin voitoin 2–1, konferenssifinaaleissa Washington Mysticsin niin ikään 2–1 ja loppuotteluissa vastassa oli Los Angeles Sparks, joka vei mestaruuden voitoin 2–0, pistein 71–63 ja 69–66.


title: New York Liberty

text: Liberty on jäänyt pudotuspelien ulkopuolelle kolmella kaudella, 1998, 2003 ja 2006, joista kahdella ensiksi mainitulla varsin niukasti. Joukkue on pudonnut konferenssifinaaleissa kolmesti, 2001, 2004 ja 2008, ja kahdesti, 2005 ja 2007, pudotuspelien ensimmäisellä kierroksella.


title: New York Liberty

text: Libertyn alkukausien tehokkain pisteidentekijä oli takamies Sophia Witherspoon, joka teki kaudella 1997 keskimäärin 14,5 pistettä ottelua kohden ja kaudella 1998 13,8 pistettä ottelua kohden. Witherspoon pelasi seurassa kaudet 1997–1999. Vuosina 1999 ja 2003 eniten pisteitä tehnyt Liberty-pelaaja oli takamies/laitahyökkääjä Vickie Johnson, joka teki kaudella 1999 427 pistettä (keskimäärin 13,3 pistettä per ottelu) ja kaudella 2003 430 pistettä (keskimäärin 13,4 pistettä ottelua kohden). Johnson pelasi seurassa kaudesta 1997 kauden 2005 loppuun asti, joka vuosi vakituisesti aloitusviisikossa. Takamies Becky Hammon oli yhteispisteissä laskettuna joukkueen paras pistenainen runkosarjakausilla 2004 ja 2005 tehtyään ensiksi mainitulla 460 pistettä (13,5 pistettä ottelua kohden) ja jälkimmäisellä 473 pistettä (13,9 pistettä ottelua kohden). Kaudella 2003 Hammonilla oli Liberty-pelaajien paras pistekeskiarvo, 14,7, mutta hän pelasi kauden aikana vain 11 ottelussa polvivamman vuoksi, ja myös 2006 hänellä oli joukkueensa paras pistekeskiarvo, 14,7, mutta yhteispisteissä laskettuna joukkueen eniten pisteitä tehnyt pelaaja oli takamies/laitahyökkääjä Shameka Christon Hammonin jouduttua olemaan sivussa kahdestatoista ottelusta. Ennen kauden 2007 alkua Hammon, joka oli pelannut joukkueessa kaudesta 1999, kaupattiin San Antonio Silver Starsiin ja sekä vuonna 2007 että 2008 Libertyn paras pisteidentekijä oli Christon. Kausilla 2000–2002 Libertyn tehokkain pistenainen oli laitahyökkääjä Tari Phillips, jonka paras pistekeskiarvo oli 15,3 pistettä ottelua kohden (kaudella 2001).


title: New York Liberty

text: Libertyn sisäisen levypallotilaston kärkinainen oli kausina 1997–1998 Rebecca Lobo, kaudella 1999 Sue Wicks, 2000–2003 Tari Phillips, 2004–2005 Jelena Baranova, kaudella 2006 Barbara Farris ja 2007–2008 Cathrine Kraayeveld levypallojen kokonaismäärän perusteella. Levypallokeskiarvon perusteella joukkueen levypalloykkönen vuonna 2007 oli Janel McCarville.


title: New York Liberty

text:
Libertyn nykyinen päävalmentaja on Pat Coyle, joka aloitti tehtävässä heinäkuussa 2004, kesken kauden 2004, toimittuaan sitä ennen joukkueen apuvalmentajana. Häntä ovat edeltäneet entinen NBA-valmentaja Richie Adubato, joka toimi Libertyn päävalmentajana viisi ja puoli kautta, kaudesta 1999 alkaen, ja Nancy Darsch, joka oli joukkueen valmentaja kaudet 1997 ja 1998.
Tilanne 22. syyskuuta 2011:


title: Štše ne vmerla Ukrajiny

text: Štše ne vmerla Ukrajina () on Ukrainan kansallislaulu. Laulun sävelsi Länsi-Ukrainasta kotoisin oleva säveltäjä ja pappi Myhailo Verbytskyi vuonna 1863 Pavlo Tšubynskyin vuotta aikaisempaan kirjoittamaan isänmaalliseen runoon. Laulu muistuttaa hieman puolalaisia ja serbialaisia kansanlauluja. Siitä tuli Ukrainassa suosittu isänmaallinen laulu, ja vuonna 1917 se julistettiin vasta itsenäistyneen Ukrainan tasavallan kansallislauluksi.


title: Štše ne vmerla Ukrajiny

text: "Štše ne vmerla Ukrajina" laulettiin de facto -kansallislauluna uudelleen itsenäistyneen Ukrainan ensimmäisen presidentin Leonid Kravtšukin virkaanastujaisissa 5. joulukuuta 1991. Ukrainan perustuslaki, joka hyväksyttiin 28. kesäkuuta 1996, määrää 20. artiklassaan Verbytskyin sävellyksen kansallislauluksi, määräten samalla, että laulun virallisten sanojen on tultava hyväksytyksi parlamentissa kahden kolmasosan enemmistöllä. Näin tapahtui vasta 6. maaliskuuta 2003, jolloin parlamentti hyväksyi laululle viralliset sanat, jotka poikkeavat hieman Tšubynskyin alkuperäisestä runosta.


title: Štše ne vmerla Ukrajiny

text: "Ukrainalaiset sanat kyrillisin kirjaimin"


title: Štše ne vmerla Ukrajiny

text: "Ukrainalaiset sanat translitteroituna"


title: Štše ne vmerla Ukrajiny

text: "Ukrainalaiset sanat ennen vuotta 2003"


title: Kanadan Grand Prix

text:
Kanadan Grand Prix (, ) on Kanadassa järjestettävä Formula 1 -sarjan osakilpailu.
Kanadan Grand Prix’ta on ajettu vuodesta 1967 alkaen aluksi Mosport Parkin ja Mont-Tremblant’n radoilla ja vuodesta 1978 alkaen Montrealissa Circuit Gilles-Villeneuven katuradalla.


title: Kanadan Grand Prix

text: Suomalaisista Kimi Räikkönen ja Mika Häkkinen ovat voittaneet kilpailun kertaalleen kumpikin, Häkkinen 1999 ja Räikkönen 2005.


title: Benetton Formula

text: Benetton Formula Ltd., tunnettu myös nimellä Benetton, oli kausilla – toiminut Formula 1 -talli.


title: Benetton Formula

text: Tallin omisti Benettonin perhe, joka tunnetaan paremmin perheen perustamasta vaatemerkistä ja -yrityksestä Benetton Group. Benetton kilpaili Yhdistyneen kuningaskunnan lisenssillä kaudesta 1986 kauteen 1995 ja Italian lisensillä kaudesta 1996 kauteen 2001.


title: Benetton Formula

text: Michael Schumacher voitti Benettonilla kaksi kuljettajien maailmanmestaruutta vuosina ja , joista jälkimmäisellä Benetton voitti myös valmistajien mestaruuden. Vuonna 2000 Renault osti tallin, mutta se jatkoi kilpailemista Benetton-nimellä kaudella 2001, kunnes se vaihdettiin Renault’ksi seuraavaksi kaudeksi.